**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 17 Ιουνίου 2016, ημέρα Παρασκευή και ώρα 10.05΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου αυτής, κ. Κωνσταντίνου Δουζίνα, με θέματα ημερήσιας διάταξης:

Επεξεργασία και εξέταση των σχεδίων νόμων του Υπουργείου Εθνικής Άμυνας:

**Α.** «Κύρωση της Συμφωνίας για την Επιτροπή Συντονισμού στο πλαίσιο της Συνόδου Υπουργών Άμυνας της Νοτιοανατολικής Ευρώπης (SEDM)».

**Β.** «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Φινλανδίας σχετικά με Συνεργασία στον τομέα του Αμυντικού Υλικού».

**Γ.** «Κύρωση της Διοικητικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Μηχανισμού ΑΤΗΕΝΑ όσον αφορά στις Υπηρεσίες Μετακινήσεων και Μεταφορών οι οποίες παρέχονται από το Πολυεθνικό Συντονιστικό Κέντρο Στρατηγικών Θαλάσσιων Μεταφορών (ΠΟΣΚΕΣΘΑΜ)».

Στη συνεδρίαση παρέστησαν ο Υπουργός Εθνικής Άμυνας, κ. Παναγιώτης (Πάνος) Καμμένος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ελένη Αυλωνίτου, Μαρία Θελερίτη, Γεώργιος Τσόγκας, Κωνσταντίνος Δουζίνας, Χρήστος Σιμορέλης, Συμεών Μπαλλής, Δημήτρης Ρίζος, Αστέριος Καστόρης, Ελένη Σταματάκη, Αντώνης Συρίγος, Χαρίλαος Τζαμακλής, Αθανάσιος Δαβάκης, Αθανάσιος Καββαδάς, Ιωάννης Πλακιωτάκης, Γεώργιος Γερμενής, Νικόλαος Κούζηλος, Χρήστος Παππάς, Λιάνα Κανέλλη, Ιωάννης Γκιόκας, Χρήστος Κατσώτης, Σπυρίδων Λυκούδης, Δημήτριος Καμμένος, Κωνσταντίνος Κατσίκης και Ιωάννης Σαρίδης.

 ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Καλημέρα σας κυρίες και κύριοι συνάδελφοι. Δύο σύντομες ανακοινώσεις προτού ξεκινήσουμε. Πριν από 3 βδομάδες, είχαμε στην Αθήνα την συνάντηση των Επιτροπών Άμυνας και Εξωτερικών Υποθέσεων, των Μεσογειακών Κοινοβουλίων της Ευρωπαϊκής Ένωσης και υιοθετήσαμε την λεγόμενη «Διακήρυξη των Αθηνών». Αυτή υπάρχει, θα μεταφραστεί και θα βγει με μια ανακοίνωση Τύπου στις αρχές της επόμενης εβδομάδας.

Δεύτερον, δέχτηκα ένα αίτημα από συναδέλφους της Αντιπολίτευσης να ζητήσουμε από τον Υπουργό Εξωτερικών, τον κ. Κοτζιά, να έρθει να μας ενημερώσει για θέματα, που έχουν σχέση με την Αλβανία και με τις εξελίξεις στην Αγία Σοφία. Μίλησα με τον κ. Υπουργό, ο οποίος δέχθηκε να έρθει στην Επιτροπή μας για ενημέρωση, αλλά λόγω ανειλημμένων υποχρεώσεων και πολλών ταξιδιών που θα τον πάνε στις τέσσερις άκρες της γης, θα κανονίσουμε την ημερομηνία της συνεδρίασης μετά τις 10 - 15 Ιουλίου, όταν θα γυρίσει.

Ξεκινάμε με τους Εισηγητές για τις τρεις κυρώσεις. Το λόγο έχει από τον ΣΥΡΙΖΑ, η κυρία Σταματάκη.

ΕΛΕΝΗ ΣΤΑΜΑΤΑΚΗ (Εισηγήτρια του ΣΥΡΙΖΑ): Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, έχουμε σήμερα τρεις συμφωνίες και εκ των προτέρων, εισηγούμαστε την ψήφισή τους από την Ελληνική Βουλή, γιατί και οι τρεις κρίνονται επωφελείς και έχουν ιδιαίτερη στρατηγική σημασία για τη θέση της χώρας μας στο γεωπολιτικό χάρτη της ηπείρου.

Η πρώτη Συμφωνία αναφέρεται στη σύσταση Επιτροπής Συντονισμού της Συνόδου Υπουργών Άμυνας των χωρών της Νοτιοανατολικής Ευρώπης και υπεγράφη στις 21 Οκτωβρίου του 2009. Η Σύνοδος ξεκίνησε το 1996, επιδιώκοντας την ανάπτυξη πρωτοβουλιών συνεργασίας στον τομέα της άμυνας, μεταξύ των χωρών της Νοτιοανατολικής Ευρώπης. Στόχος της Συνόδου – και του παρόντος σχεδίου νόμου – είναι η δημιουργία κλίματος εμπιστοσύνης, σταθερότητας, ειρήνης και ασφάλειας και εμπέδωσης της συνεργασίας στην ευρύτερη περιοχή των Βαλκανίων. Η συνεργασία τοποθετεί τη χώρα μας σε μια σημαντική στρατηγική θέση και θέτει τις βάσεις για περαιτέρω συνεργασία, με γειτνιάζουσες χώρες της Βαλκανικής, καθώς και με την Ιταλία, την Τουρκία, τις ΗΠΑ, την Μολδαβία και τη Γεωργία, τελευταία.

Στα 8 άρθρα του υπό κύρωση σχεδίου νόμου ορίζονται η σύσταση, το αντικείμενο, η λειτουργία, οι στόχοι και η οργάνωση της Συντονιστικής Επιτροπής. Το έργο της Συντονιστικής Επιτροπής είναι να συντονίζει και να προετοιμάζει τις συσκέψεις των Υπουργών Άμυνας, των Αρχηγών ΓΕΕΘΑ, καθώς και άλλων πολιτικών ή στρατιωτικών συσκέψεων υψηλού επιπέδου, μέσω της Γραμματείας, της οποίας την λειτουργία αναλαμβάνει το κράτος, που έχει την προεδρία. Επιπλέον, στις βασικές λειτουργίες της Συντονιστικής Επιτροπής περιλαμβάνονται η επεξεργασία προτάσεων και η υποβολή εισηγήσεων στο Συμβούλιο Υπουργών Άμυνας.

Με τα 8 άρθρα ορίζεται ρητά το έργο της Επιτροπής, ορίζεται ότι δεν εμπλέκεται στις αρμοδιότητες της ειρηνευτικής δύναμης της Νοτιοανατολικής Ευρώπης. Ρυθμίζονται οικονομικά ζητήματα που αφορούν στις τακτικές συσκέψεις, που διεξάγονται δύο φορές τον χρόνο και τις ειδικές συσκέψεις, εφόσον ζητηθεί από κάποιο μέρος. Τίθεται ως βάση για την συμμετοχή των κρατών μελών η αρχή του εθελοντισμού και της αμοιβαίας συναίνεσης και ορίζεται η διαδικασία της προσχώρησης νέων μελών. Οι όποιες διαφορές λύνονται μέσω διαβουλεύσεων, χωρίς εξωτερική δικαιοδοσία και αναφέρεται η δυνατότητα τροποποίησης της Συμφωνίας από οποιοδήποτε μέρος. Επίσης, η διαδικασία έναρξης ισχύος της Συμφωνίας, η οποία ισχύει οριστικά, εφόσον όλα τα συμβαλλόμενα μέρη ενημερώσουν την Ελληνική Κυβέρνηση – αρχίζει, δηλαδή, με τη Συμφωνία αυτή – ορίζεται ότι η διάρκειά της είναι απεριόριστη.

Τέλος, ρυθμίζεται η δυνατότητα καταγγελίας της Σύμβασης. Διευκρινίζεται ότι η ισχύς της διατηρείται ως την οριστική διευθέτηση των καταγγελιών και ορίζεται η Ελληνική Κυβέρνηση ως θεματοφύλακας της Συμφωνίας. Προτείνουμε, λοιπόν, κρίνοντας επωφελή αυτή τη Συμφωνία, και εισηγούμαστε την ψήφισή της από την Ελληνική Βουλή.

Σχετικά με την δεύτερη κύρωση, στις 17 Δεκεμβρίου 2012 υπογράφηκε στο Ελσίνκι της Φινλανδίας το Μνημόνιο Κατανόησης μεταξύ των Υπουργείων Εθνικής Άμυνας και της Ελλάδας και της Φινλανδίας, σχετικά με τη συνεργασία των δύο χωρών στον τομέα του αμυντικού υλικού. Η χώρα μας είχε πάντοτε καλές και αρμονικές σχέσεις με την Φινλανδία και αυτό το Μνημόνιο Κατανόησης αντανακλά την επιθυμία για ενίσχυση των διμερών σχέσεων στον τομέα της άμυνας. Το παρόν Μνημόνιο Κατανόησης κρίνεται επωφελές για την Ελλάδα, καθώς θέτει το γενικό πλαίσιο για την ανάπτυξη διμερούς αμυντικοτεχνικής συνεργασίας. Ο σκοπός του παρόντος σχεδίου νόμου είναι η ενίσχυση των αμυντικών ικανοτήτων των δύο Υπουργείων Άμυνας και των μεταξύ τους σχέσεων, ώστε να διευρυνθούν πιθανοί τομείς συνεργασίας.

Το Μνημόνιο Κατανόησης περιλαμβάνει έξι άρθρα, τα οποία ορίζουν τους στόχους, το αντικείμενο της συνεργασίας των δύο χωρών, καθώς και ζητήματα που άπτονται της εφαρμογής τους. Δεν θέλω να μπω αναλυτικά σε κάθε ένα από τα άρθρα, τα οποία είναι αναλυτικά και ορίζουν τους όρους και την προώθηση αυτής της συνεργασίας.

Το Μνημόνιο Κατανόησης αναφέρεται σε θέματα σχετικά με την εφαρμογή του Μνημονίου, δηλαδή τη συγκρότηση κοινής Επιτροπής Συντονισμού και Εποπτείας της εφαρμογής του και επικεφαλείς των αντιπροσωπειών, οι οποίοι συμμετέχουν σε αυτήν. Η διαδικασία διαχείρισης των λεπτομερειών των έργων και το νομικό πλαίσιο, στο οποίο υπάγονται οι δραστηριότητες, που απορρέουν από το παρόν Μνημόνιο και η ασφάλεια των διαβαθμισμένων πληροφοριών και ζητήματα οικονομικής φύσης.

Ορίζεται ως έναρξη ισχύος του η ημερομηνία υπογραφής. Υπάρχει μέσα στους όρους η δυνατότητα τροποποίησής του κατά την διάρκειά του. Ορίζεται η διάρκειά του στα 10 έτη και αναφέρεται ο τόπος, η γλώσσα και οι εξουσιοδοτημένοι υπογράφοντες.

Κρίνουμε και αυτό το Μνημόνιο επωφελές για τη χώρα μας. Συμβάλλει στην ενίσχυση των σχέσεων με την Φινλανδία και εισηγούμαστε την ψήφισή του.

Τέλος, σχετικά με την τρίτη κύρωση, στις 17 Ιουλίου 2013, υπεγράφη στις Βρυξέλλες η Διοικητική Διευθέτηση μεταξύ του Υπουργείου Εθνικής Άμυνας της Ελλάδος και του Μηχανισμού ATHENA, σχετικά με τις Υπηρεσίες Μετακινήσεων, οι οποίες παρέχονται από το Πολυεθνικό Συντονιστικό Κέντρο Στρατηγικών και Θαλασσίων Μεταφορών (ΠΟΣΚΕΣΘΑΜ). Ο Μηχανισμός ΑΤΗΕΝΑ δημιουργήθηκε, προκειμένου να διαχειρίζεται τη χρηματοδότηση των κοινών δαπανών των επιχειρήσεων της Ευρωπαϊκής Ένωσης, οι οποίες έχουν στρατιωτικές και αμυντικές επιπτώσεις.

Η παρούσα Διοικητική Διευθέτηση κρίνεται επωφελής για τη χώρα μας, για τέσσερις λόγους. Πρώτον, έχει εφαρμογή σε επιχειρήσεις της Ευρωπαϊκής Ένωσης, που έχουν στρατιωτικές ή αμυντικές επιπτώσεις. Δεύτερον, συμβάλλει στην ενίσχυση της εικόνας της χώρας μας, ως κράτους μέλους της Ευρωπαϊκής Ένωσης, με ενεργό ρόλο στην προώθηση της Κοινής Πολιτικής Ασφάλειας και Άμυνας της Ένωσης. Τρίτον, ενισχύει και εδραιώνει τον πολυεθνικό χαρακτήρα του ΠΟΣΚΕΣΘΑΜ, του Πολυεθνικού Συντονιστικού Κέντρου Στρατηγικών και Θαλασσίων Μεταφορών, αναβαθμίζοντας, παράλληλα, το ρόλο του στις στρατηγικές μεταφορές, σε ευρωπαϊκό και διεθνές επίπεδο.

Τέλος, δεν είναι δεσμευτική, διότι προβλέπει δυνατότητα μη αποδοχής αιτημάτων παροχής υπηρεσιών από το ΠΟΣΚΕΣΘΑΜ. Το παρόν νομοσχέδιο περιλαμβάνει 14 άρθρα και 7 Παραρτήματα, τα οποία ορίζουν το πρωταρχικό και ανοιχτό πλαίσιο, εντός του οποίου ο Μηχανισμός ΑΤΗΕΝΑ μπορεί να καλέσει το ΠΟΣΚΕΣΘΑΜ να παράσχει υπηρεσίες μεταφοράς για μια επιχείρηση της Ευρωπαϊκής Ένωσης, υπό τους πλέον συμφέροντες – από οικονομική άποψη – διαθέσιμους όρους.

Περιγράφεται ο σκοπός της Διοικητικής Διευθέτησης, κατοχυρώνεται το δικαίωμα, αφενός, του ΠΟΣΚΕΣΘΑΜ να μην αποδεχτεί μια αποστολή που του ζητά ο Μηχανισμός ΑΤΗΕΝΑ και, αφετέρου, του Μηχανισμού ΑΤΗΕΝΑ να προσφεύγει ταυτόχρονα σε άλλα μέρη προκειμένου να διασφαλίσει την υποστήριξη των μεταφορών, καθορίζονται οι δαπάνες, περιγράφεται η αποστολή και ακολουθείται μια διαδικασία παροχής συμβουλών, γίνεται διεξοδική αναφορά σε ζητήματα που αφορούν στη διευθέτηση – παραδείγματος χάριν το οργανόγραμμα και τη στελέχωσή τους – διευθετείται το θέμα της ασφάλειας των διαβαθμισμένων πληροφοριών, καθορίζεται η ευθύνη των δύο μερών κατά τη διάρκεια, αλλά και μέχρι την υπογραφή της Σύμβασης και ορίζεται η επίλυση οποιασδήποτε διαφοράς προκύπτει από την ερμηνεία ή την εφαρμογή της Συμφωνίας, με άμεσες διαπραγματεύσεις, χωρίς δικαστική προσφυγή.

Τέλος, ρυθμίζονται αναλυτικά ζητήματα που έχουν σχέση με την εφαρμογή της Διευθέτησης, όπως οι Σύνδεσμοι Επικοινωνίας, το Οργανόγραμμα, τα Πρότυπα του Ναυλοσυμφώνου, οι διαδικασίες για την υποβολή αιτήσεων και η παρουσία της ΠΟΣΚΕΣΘΑΜ στην εκτέλεση μιας επιχείρησης.

Όπως αναφέραμε και στην αρχή, και οι τρεις Συμφωνίες κρίνονται επωφελείς για την Ελλάδα και εισηγούμαστε την κύρωσή τους. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Αθανάσιος Καββαδάς, Εισηγητής της Νέας Δημοκρατίας.

ΑΘΑΝΑΣΙΟΣ ΚΑΒΒΑΔΑΣ (Εισηγητής της Νέας Δημοκρατίας): Κύριε Πρόεδρε, κύριε Υπουργέ, κυρίες και κύριοι συνάδελφοι, θέλω να ξεκινήσω με τη χθεσινή δολοφονία της συναδέλφου, που έγινε στην Αγγλία, πριν το δημοψήφισμα για την παραμονή της χώρας στην Ευρωπαϊκή Ένωση.

Καταδικάζουμε το αποτρόπαιο έγκλημα, που έγινε στη Βρετανίδα Βουλευτή του Εργατικού Κόμματος, που αποτελεί ευθύ πλήγμα κατά της Δημοκρατίας. Εκφράζουμε τη συμπαράστασή μας στο Βρετανικό λαό και τα συλλυπητήρια στην οικογένεια της Βουλευτού.

Κυρίες και κύριοι συνάδελφοι, σήμερα συζητάμε τις κυρώσεις τριών σημαντικών Συμφωνιών, που είναι εξαιρετικά χρήσιμες για την προώθηση της περιφερειακής στρατιωτικής συνεργασίας της χώρας μας, αλλά και της αμυντικής μας συνεργασίας με τη Φινλανδία.

Σχετικά με τη Συμφωνία για την Επιτροπή Συντονισμού στο πλαίσιο της Συνόδου Υπουργών Άμυνας της Νοτιοανατολικής Ευρώπης θέλω να τονίσω ότι η Νέα Δημοκρατία συμφωνεί με την κύρωση αυτής της Συμφωνίας, γιατί πάνω από όλα η δημιουργία και η διατήρηση ενός κλίματος σταθερότητας και σχέσεων καλής γειτονίας στα Βαλκάνια είναι εξαιρετικά σημαντική για τη χώρα μας. Αυτό πρέπει να είναι η κεντρική επιδίωξη της αμυντικής και εξωτερικής μας πολιτικής, ειδικά σήμερα, που το πρόβλημα του προσφυγικού είναι τόσο έντονο και έχει διαταράξει τις σχέσεις καλής γειτονίας στα Βαλκάνια.

Για εμάς, τη Νέα Δημοκρατία, είναι ξεκάθαρο ότι οι ερασιτεχνικοί χειρισμοί της Κυβέρνησης, αλλά και οι πολιτικές αποφάσεις των γειτόνων μας, έχουν οδηγήσει σε ένα πρωτοφανές τέλμα στην ορθή διαχείριση των προσφυγικών ροών, καθώς και στο κλείσιμο των βορείων συνόρων της χώρας μας και της βαλκανικής οδού. Με αυτή την ευκαιρία, επιτρέψτε μου να πω ότι η Νέα Δημοκρατία έχει καταθέσει μια συνολική πρόταση αντιμετώπισης του προσφυγικού και μεταναστευτικού προβλήματος, που πραγματικά μπορεί να δώσει καίριες λύσεις σε αυτά τα κρίσιμα ζητήματα, που χρήζουν την προσοχή όλων μας.

Επειδή πρόκειται για ένα ζήτημα εθνικό, κύριε Υπουργέ, σας καλούμε να διαβάσετε με προσοχή τις προτάσεις μας και – γιατί όχι – να τις εισηγηθείτε στο Υπουργικό Συμβούλιο.

Τώρα, όσον αφορά στο περιεχόμενο της συγκεκριμένης Συμφωνίας για την Επιτροπή Συντονισμού στο πλαίσιο της Συνόδου Υπουργών Άμυνας της Νοτιοανατολικής Ευρώπης συμφωνούμε ότι αυτή είναι επωφελής για τη χώρα μας. Ενισχύει τη συνεργασία με τις υπόλοιπες χώρες της Νοτιοανατολικής Ευρώπης και μας δίνει τη δυνατότητα παρακολούθησης των εξελίξεων και των πρωτοβουλιών στην περιοχή.

Με βάση τις προβλέψεις, το πιο σημαντικό είναι ότι η Ελλάδα είναι ο θεματοφύλακας της Συμφωνίας και παίζει κρίσιμο ρόλο σε αυτήν, ως συντονιστής της Επιτροπής. Μετά την εφαρμογή της Συμφωνίας η χώρα μας θα είναι ο κινητήριος μοχλός και ο βασικός διαχειριστής όλων των δραστηριοτήτων της Συνόδου Υπουργών Άμυνας της Νοτιοανατολικής Ευρώπης και αυτό είναι κάτι που υπηρετεί τα εθνικά μας συμφέροντα, αλλά και τις στρατηγικές μας επιδιώξεις στην περιοχή. Η Νέα Δημοκρατία συμφωνεί, λοιπόν, με την κύρωση της συγκεκριμένης Συμφωνίας.

Το Κόμμα μας συναινεί, επίσης, και με την κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελλάδας και του Υπουργείου Άμυνας της Φινλανδίας σχετικά με τη συνεργασία στον τομέα του αμυντικού υλικού. Το συγκεκριμένο Μνημόνιο Συνεργασίας θέτει ως βασικό του στόχο την ενίσχυση των αμυντικών ικανοτήτων των δύο Υπουργείων και προωθεί τη διμερή συνεργασία τους στον τομέα του αμυντικού υλικού. Επίσης, αναγνωρίζουμε την προώθηση του διαλόγου, τη σημασία ανίχνευσης και επιπλέον τομέων συνεργασίας με το Υπουργείο Άμυνας της Φινλανδίας, αλλά και της διενέργειας ή αμοιβαίας συνδρομής σε κοινές δοκιμές, ελέγχους και αξιολογήσεις αμυντικού υλικού. Ακόμη, η ανταλλαγή εξειδικευμένου προσωπικού σε τακτική βάση μπορεί να αναβαθμίσει ουσιαστικά τη συνεργασία των δύο Υπουργείων.

Σε γενικότερο επίπεδο, η προώθηση της αμυντικής συνεργασίας με φίλιες χώρες είναι σημαντική, αποτελεί επιδίωξή μας και είναι εθνικά επωφελής. Η Νέα Δημοκρατία, λοιπόν, στηρίζει το εν λόγω Μνημόνιο Συνεργασίας.

Σχετικά τώρα με την κύρωση της Διοικητικής Διευθέτησης μεταξύ του Υπουργείου Άμυνας και του Μηχανισμού ATHENA και τις Υπηρεσίες Μετακινήσεων και Μεταφορών, οι οποίες παρέχονται από το Πολυεθνικό Συντονιστικό Κέντρο Στρατηγικών Θαλασσίων Μεταφορών, το λεγόμενο ΠΟΣΚΕΣΘΑΜ τονίζω ότι η Νέα Δημοκρατία συμφωνεί με τη συγκεκριμένη Διοικητική Διευθέτηση.

Με την ενεργοποίηση της παρούσας Διοικητικής Διευθέτησης διευρύνεται η συνεργασία του ΠΟΣΚΕΣΘΑΜ με την Ευρωπαϊκή Ένωση και ενισχύεται η στήριξη της χώρας μας στην Κοινή Πολιτική Ασφάλειας και Άμυνας της Ένωσης.

Βεβαίως, η συγκεκριμένη Συμφωνία έχει εφαρμογή σε επιχειρήσεις που έχουν στρατιωτικές και αμυντικές επιπτώσεις, που περιλαμβάνουν τη στρατιωτική ταχεία αντίδραση ή την αναδίπλωση ενός σχηματισμού μάχης. Ακόμη, αυξάνεται ο αριθμός κρατών που θα συνεργάζονται με το ΠΟΣΚΕΣΘΑΜ, ενώ δίδεται δικαίωμα στον Μηχανισμό ATHENA να προσφεύγει ταυτόχρονα σε άλλα μέρη, προκειμένου να διασφαλίζει την υποστήριξη των μεταφορών για επιχειρήσεις, αλλά και το δικαίωμα του ΠΟΣΚΕΣΘΑΜ να μην αποδεχθεί μια αποστολή, που του ζήτησε να αναλάβει ο Μηχανισμός ATHENA.

Από τα παραπάνω γίνεται σαφές ότι η εν λόγω Διοικητική Διευθέτηση υπηρετεί τα εθνικά μας συμφέροντα και η Νέα Δημοκρατία συναινεί στην κύρωση αυτής.

Πριν ολοκληρώσω, επιτρέψτε μου μια σύντομη, αλλά σημαντική παρένθεση. Αυτή τη στιγμή, χρηματοδοτούνται από το Μηχανισμό ATHENA έξι στρατιωτικές επιχειρήσεις της Ευρωπαϊκής Ένωσης, που βρίσκονται υπό εξέλιξη. Πρώτον, η EUFOR Αλθαία στη Βοσνία - Ερζεγοβίνη. Δεύτερον, η EUNAVFOR Αταλάντη στο Κέρας της Αφρικής. Τρίτον, η EUTM στη Σομαλία. Τέταρτον, η EUTM στο Μάλι. Πέμπτον, η EUMAM στην Κεντροαφρικανική Δημοκρατία και έκτο, η EUNAVFOR MED.

Η τελευταία επιχείρηση μας αφορά πιο άμεσα, καθώς πρόκειται για δράση ενάντια σε κυκλώματα λαθρεμπόρων, που εκμεταλλεύονται τη μεταναστευτική κατάσταση προς όφελός τους. Μάλιστα, σημειώνω ότι μετά την ολοκλήρωση της πρώτης φάσης της επιχείρησης, η οποία επικεντρώθηκε στη συλλογή εμπιστευτικών δεδομένων και διαβαθμισμένων πληροφοριών, βρισκόμαστε στην υλοποίηση της δεύτερης φάσης της επιχείρησης, που αφορά σε δράση στην ανοιχτή θάλασσα.

Κυρίες και κύριοι συνάδελφοι, η Νέα Δημοκρατία πιστεύει ακράδαντα ότι τα Μέσα και οι μηχανισμοί, που διαθέτει η Ευρωπαϊκή Ένωση, μπορούν να λειτουργήσουν υπέρ της ανάσχεσης του κύματος παράνομων μεταναστών και να συμβάλουν στον έλεγχο του φαινομένου. Χρειάζεται, όμως, πολιτική βούληση και βεβαίως, σε ό,τι αφορά στην Ελλάδα, χρειάζεται ξεκάθαρο σχέδιο και σαφές πρόγραμμα διαχείρισης των μεταναστευτικών ροών, κάτι που, δυστυχώς, η Κυβέρνηση έχει δείξει μέχρι σήμερα ότι δεν έχει. Σε κάθε περίπτωση, πιστεύω ότι η ενίσχυση των μηχανισμών και λειτουργιών της Κοινής Πολιτικής Ασφάλειας και Άμυνας της Ευρωπαϊκής Ένωσης αποτελεί σημαντικό παράγοντα ενίσχυσης της εθνικής μας ασφάλειας. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Θα ήθελα να συμφωνήσω μαζί σας και να εκφράσουμε τον αποτροπιασμό μας σχετικά με την δολοφονία της κυρίας Τζο Κοξ, του Εργατικού Κόμματος, χθες, που δείχνει επίσης, το πώς ακραίες απόψεις οδηγούν σε τρομερά εγκλήματα.

ΛΙΑΝΑ ΚΑΝΕΛΛΗ: Με συγχωρείτε, κύριε Πρόεδρε, το να εκφράζουμε τον αποτροπιασμό μας εδώ μέσα και να τον ακούμε, δεν λέει κάτι. Προτείνω η Επιτροπή να στείλει σχετική επιστολή.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Συμφωνώ απολύτως.

ΛΙΑΝΑ ΚΑΝΕΛΛΗ: Και στο Κοινοβούλιο και στην περιοχή και στην οικογένειά της. Το ίδιο οφείλαμε να έχουμε ήδη πράξει και για το Ορλάντο. Είμαστε στην Επιτροπή Εθνικής Άμυνας και Εξωτερικών Υποθέσεων, υποτίθεται ότι είμαστε και αρμόδιοι να παρακολουθούμε και να ελέγχουμε και την εξωτερική πολιτική της χώρας, επομένως, θα πρέπει να αναλάβουμε δράσεις.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Έχω την εντύπωση ότι ο Πρόεδρος της Βουλής έχει ήδη στείλει τέτοια επιστολή. Ανεξάρτητα από αυτό, θα στείλουμε και εμείς, μία επιστολή συλλυπητηρίων και στο Βρετανικό Κοινοβούλιο και στην οικογένεια. Το λόγο έχει ο κ. Κούζηλος.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Ευχαριστώ, κύριε Πρόεδρε. Όσον αφορά στην κύρωση με την Φινλανδία, πρέπει να τονίσουμε ότι έχουμε άριστες σχέσεις με την χώρα αυτή σε όλα τα επίπεδα και ότι η Φινλανδία διαθέτει ισχυρές Ένοπλες Δυνάμεις και ισχυρή αμυντική βιομηχανία, οπότε και το Φινλανδικό μοντέλο κυριαρχεί σε όλο το αμυντικό δόγμα, που υπάρχει στον κόσμο. Συνεπώς, η συγκεκριμένη Συμφωνία είναι στη σωστή κατεύθυνση και είναι θετικό να συνάψουμε διμερείς σχέσεις με τη Φινλανδία.

Δυστυχώς, το πρόβλημα είναι στην κατάσταση, που βρίσκεται, αυτή τη στιγμή, η αμυντική μας βιομηχανία και γενικά, στο επίπεδο που βρισκόμαστε στην έρευνα και την τεχνολογία. Δεν ξέρουμε κατά πόσο θα είναι εφικτό να αναπτυχθεί εκεί περαιτέρω η εν λόγω Συμφωνία.

Όσον αφορά στην έρευνα και τεχνολογία που διαθέτει και η Ελλάδα, αλλά και η Φινλανδία, πιστεύουμε ότι σίγουρα θα υπάρχει μια πολύ καλή προοπτική και συνεργασία και βρίσκεται σε σωστή και θετική κατεύθυνση.

Όσον αφορά στη Σύνοδο Υπουργών Άμυνας της Νοτιοανατολικής Ευρώπης, η συγκεκριμένη Σύνοδος ξεκίνησε, όπως περιγράφεται στην Αιτιολογική Έκθεση, από την Αμερικανική παρότρυνση. Στην ουσία, ο Αμερικανικός παράγοντας επέβαλε αυτού του είδους το συντονισμό των Υπουργείων Άμυνας της Νοτιοανατολικής Ευρώπης. Ανάμεσα στους στόχους της SEDM, όπως αναφέρει στην Αιτιολογική Έκθεση, είναι η δημιουργία κλίματος σταθερότητας, ειρήνης, ασφάλειας, σύσφιξης σχέσεων μεταξύ των κρατών της Νοτιοανατολικής Ευρώπης. Το πρόβλημα δημιουργείται στο εξής. Με ποιους; Με Αλβανία, Τουρκία, Σκόπια; Ξέρουμε όλοι πολύ καλά το ρόλο, που παίζουν οι συγκεκριμένες χώρες και τι προβλήματα δημιουργούν στην χώρα μας και πώς καπηλεύονται τα πάντα. Τίθεται το ερώτημα, πώς θα δημιουργηθεί σταθερότητα μέσα από αυτές τις τρεις χώρες, πώς μπορούμε να το πετύχουμε μέσα από το ΝΑΤΟ; Οι Σκοπιανοί συνεχίζουν να ακολουθούν μια άθλια πολιτική, οι Τούρκοι συνεχείς παραβιάσεις, casus belli και τα γνωστά, οπότε η συγκεκριμένη Συμφωνία είναι μια τυπική συμφωνία και ένας τυπικός μηχανισμός βοήθειας του ΝΑΤΟ, για να εξυπηρετήσει τα Αμερικανικά συμφέροντα και είμαστε αντίθετοι στη συγκεκριμένη κύρωση.

Για την τελευταία κύρωση, όσον αφορά στο Μηχανισμό ATHENA, που ιδρύθηκε το 2004 με σκοπό να συμβάλει στην κάλυψη ελλείμματος, που υφίσταται τόσο στο ΝΑΤΟ όσο και στην Ευρωπαϊκή Ένωση στον τομέα των στρατηγικών θαλάσσιων μεταφορών, αποστολή του είναι να μεταβιβάζει το αίτημα του χρήστη για ναύλωση πλοίων στη Διεύθυνση θαλάσσιων κρατικών μεταφορών στο Υπουργείο Ναυτιλίας, προκειμένου αυτή να γίνει με διεθνή διαγωνισμό, σύμφωνα με το υφιστάμενο νομικό πλαίσιο λειτουργίας της. Επίσης, δύναται να παρέχει, μετά από αίτημα του χρήστη, παρακολούθηση και έλεγχο δρομολογίων των ναυλωμένων πλοίων. Στην πράξη και το ΠΟΣΚΕΣΘΑΜ συμβάλει στην εξεύρεση Μέσων στρατηγικών θαλάσσιων μεταφορών για λογαριασμό, κυρίως, του ΝΑΤΟ. Αυτοχαρακτηρίζεται ως ανεξάρτητος πολυεθνικός Οργανισμός και οι υπηρεσίες του καλύπτουν απαιτήσεις, που θα προκύψουν από διεθνείς υποχρεώσεις της χώρας, του ΝΑΤΟ, της Ευρωπαϊκής Ένωσης, του ΟΗΕ και άλλων διεθνών Οργανισμών, καθώς και χώρες που συμμετέχουν στις επιχειρήσεις, που διεξάγονται κατόπιν εντολής του Συμβουλίου Ασφαλείας του ΟΗΕ.

Ξανατονίζουμε ότι είναι τυπικός μηχανισμός βοήθειας του ΝΑΤΟ, κυρίως, και στην πράξη, από πίσω – κακά τα ψέματα – βρίσκονται τα συμφέροντα της Αμερικής, να εξυπηρετεί τα συμφέροντα της Αμερικής.

Το πρόβλημα όλο, το βλέπουμε, κυρίως, στο άρθρο 7 για τις διαβαθμισμένες πληροφορίες, το οποίο θεωρούμε αίολο άρθρο. Στην ουσία υπάρχει σε όλες τις κυρώσεις, σε όλες τις συμβάσεις, αλλά δεν ξέρουμε το άρθρο 7 τι ρόλο θα παίξει και εκεί θέλουμε μια απάντηση. Το τονίζουμε ότι συνήθως υπάρχει σε όλες τις κυρώσεις, κυρίως, του ΝΑΤΟ. Δεν είμαστε σύμφωνοι με την συγκεκριμένη κύρωση και επιφυλασσόμαστε για την Ολομέλεια.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Επομένως, για να επιβεβαιώσουμε τη θέση της Χρυσής Αυγής, είναι επιφύλαξη για το πρώτο νομοσχέδιο και αρνητική για το δεύτερο και το τρίτο.

Το λόγο έχει η κυρία Κανέλλη.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Ευχαριστώ, κύριε Πρόεδρε. Σε ό,τι αφορά στη Συμφωνία για την Επιτροπή Συντονισμού στο πλαίσιο της Συνόδου των Υπουργών Άμυνας της Νοτιοανατολικής Ευρώπης, οι ΗΠΑ και το ΝΑΤΟ, προκειμένου να προετοιμάσουν καλύτερα πρόθυμους συνεργάτες στις επεμβάσεις που έχουν ξεκινήσει, αφενός, και στους διάφορους συνεταιρισμούς, όπως είναι η Σύμπραξη για την Ειρήνη, εκείνο το περίφημο PFP, που αφορά χώρες της Βόρειας Αφρικής και της Μέσης Ανατολής, αλλά και τις πρωτοβουλίες της Κωνσταντινούπολης, για τον εκδημοκρατισμό της Μέσης Ανατολής, αλλά και της Νοτιοανατολικής Ευρώπης. Έχουμε αυτή την μια πλευρά, έχουμε και μια άλλη, ότι το ΝΑΤΟ έχει δημιουργήσει στρατιωτικές δυνάμεις ταχείας αντίδρασης με χιλιάδες στρατιώτες, όπλα, πλοία, πολεμικά αεροσκάφη, τη γνωστή δύναμη αντίδρασης του ΝΑΤΟ. Πρόσφατα δε, έχει προστεθεί σε αυτά, η δύναμη υπέρ υψηλής ετοιμότητας και μόνιμα ενεργής, δύο ναυτικές δυνάμεις κρούσεως και δύο αντιναρκικές.

Σε ανάλογες δράσεις ακολουθεί κατά πόδας και η Ευρωπαϊκή Ένωση. Παράλληλα με τις δυνάμεις του ΝΑΤΟ και της Ευρωπαϊκής Ένωσης και χωρίς άμεση οργανική σχέση με αυτούς, αλλά και με τις ευλογίες, θα λέγαμε, σε περιφερειακό και τοπικό επίπεδο συγκρούονται επίσης, άλλες στρατιωτικές δυνάμεις από τις χώρες κάθε περιοχής, που όμως καταλήγουν συγκοινωνούντα δοχεία με το ΝΑΤΟ και την Ευρωπαϊκή Ένωση και αξιοποιούνται, βεβαίως, ακριβώς κατά τον ίδιο τρόπο.

Σε ό,τι αφορά στην περιοχή μας έχουμε, αγαπητοί συνάδελφοι, την Αδριατική - Ιονία πρωτοβουλία, τη λεγόμενη Βαλκανική Ταξιαρχία, που συγκροτήθηκε στα πλαίσια της Συνόδου των Υπουργών Άμυνας της Νοτιοανατολικής Ευρώπης και την εξέλιξή της στη Συμφωνία για την πολυεθνική δύναμη Ειρήνης της Νοτιοανατολικής Ευρώπης. Στις τελευταίες αυτές συνεργασίες αναφέρεται και η συμφωνία που συζητάμε και η επικύρωσή της από τη Βουλή.

Η Βαλκανική Ταξιαρχία ενεργοποιήθηκε το 1999. Δεν χρειάζεται, νομίζω, να επικαλεστώ τη μνήμη κάποιου από τους συμμετέχοντες εδώ, συναδέλφους Βουλευτές και παρόντες από το Υπουργείο, τι σημαίνει 1999 για την περιοχή μας. Συμμετέχουν σε αυτές χώρες, όπως η Ουκρανία, η Γεωργία και βεβαίως, και οι Ηνωμένες Πολιτείες. Σήμερα, η δύναμη εδρεύει στον Τύρναβο μέχρι το 2017, αν δεν κάνω λάθος. Υπενθυμίζουμε ότι από το Φεβρουάριο του 2006 και κάθε εξάμηνο, η Βαλκανική Ταξιαρχία έστελνε στο Αφγανιστάν 450 στρατιώτες. Η συνολική δαπάνη της αποστολής στο Αφγανιστάν το 2006, είχε υπολογιστεί σε 14,5 εκατομμύρια ευρώ.

Ο ελληνικός λαός, κατά την άποψή μας, και οι Ένοπλες Δυνάμεις πρέπει να έχουν υπόψη τους ότι με τις στρατιωτικές δυνάμεις και ενώσεις που δημιουργούνται υπό εύηχους τίτλους «για ειρήνη και συνεργασία» και προβάλλονται, αναλόγως, από τις Κυβερνήσεις τίποτα από αυτά δεν εξυπηρετούν. Κανένα πρόβλημα δεν έχει λυθεί, μεταξύ των χωρών, με βάση αυτές. Η συμμετοχή της χώρας μας στο ΝΑΤΟ και στους μηχανισμούς, ούτε βελτίωσαν τις ελληνοτουρκικές υπηρεσίες, αφού η τουρκική αστική τάξη εντείνει συνεχώς τις προκλήσεις της – ας μην τις αναφέρω, είναι πολύ πρόσφατες – αλλά και τις αξιώσεις της, πάγιες, διογκούμενες και υπερπροβαλλόμενες, εσχάτως, ούτε λειτούργησαν καταπραϋντικά στην κούρσα των εξοπλισμών μεταξύ των δύο κρατών. Αντίθετα, λειτούργησαν προς όφελος της επικυριαρχίας των μεγάλων ιμπεριαλιστικών δυνάμεων στην περιοχή και αλλαχού και το ίδιο ισχύει και για την Αλβανία και για τα Σκόπια.

Όσες στρατιωτικές μονάδες συνεργασίας και αν δημιουργηθούν απλούστατα αξιοποιούνται από το ΝΑΤΟ και την Ευρωπαϊκή Ένωση στους πολέμους τους, σε όλη τη γη, σκορπώντας καταστροφές και οδηγώντας λαούς σε προσφυγιά. Παράγουν πρόσφυγες. Αυτές οι ειρηνευτικές πρωτοβουλίες παράγουν πρόσφυγες.

Αξίζει να σημειώσουμε ότι με αυτούς τους δυτικούς στρατιωτικούς μηχανισμούς, κατά περίπτωση, έχει συνεργαστεί και η Ρωσία. Βλέπετε, το Active Endeavour, το BE, στα πλαίσια της εξυπηρέτησης των δικών της συμφερόντων στην περιοχή. Συνεργασίες, σαν κι αυτές που συζητάμε, ακολουθούνται από εγκατάσταση ξένων βάσεων, οδηγούν στην αλλαγή των στρατιωτικών δογμάτων των χωρών στα πρότυπα του ΝΑΤΟ και όπως είναι φυσικό, η αλλαγή των δογμάτων οδηγεί και σε αλλαγή των αμυντικών εξοπλισμών, ώστε να επιτευχθεί η διαλειτουργικότητα με τους άλλους στρατούς του ΝΑΤΟ. Κατάλογος επιπτώσεων; Ατελείωτος.

Νομίζουμε ότι είναι κατανοητό, ποιοι ωφελούνται και ποιοι όχι, από αυτό τον κυκεώνα. Είναι ένας κυκεώνας στρατιωτικών δυνάμεων, πρωτοβουλιών, συνεργασιών, μεγαλοστομιών, ειρήνης, τελετών. Αυτοί, που δεν ωφελούνται, είναι οι λαοί. Σε συνθήκες αυτές, ο πόλεμος έχει φτάσει στην πόρτα μας. Το βλέπουμε, δεν έχει άλλη λύση ο λαός. Λαϊκή συμμαχία και λαϊκή εξουσία σημαίνει έξοδος από το ΝΑΤΟ και την Ευρωπαϊκή Ένωση, αποδέσμευση από λυκοσυμμαχίες ιμπεριαλιστικές.

Κατηγορηματικά, εμείς θα καταψηφίσουμε αυτή τη Συμφωνία που φέρνει η Κυβέρνηση ΣΥΡΙΖΑ - ΑΝ.ΕΛ.

Πάμε στη Φινλανδία. Ορισμένα στοιχεία για την Φινλανδία καλό είναι να τα θυμόμαστε, κύριε Πρόεδρε. Η Φινλανδία έχει χιλιάδες χιλιόμετρα κοινά σύνορα με τη Ρωσία. Είναι μέλος της Ευρωπαϊκής Ένωσης και του Ευρωπαϊκού Οργανισμού Άμυνας, που είναι υπεύθυνος για την αμυντική βιομηχανία της Ευρωπαϊκής Ένωσης. Είναι ενεργό μέλος στο πρόγραμμα του ΝΑΤΟ, στον περίφημο Συνεταιρισμό για την Ειρήνη, με συμμετοχή σε διάφορες επιχειρήσεις της λυκοσυμμαχίας, αλλά και σε συνεργασία με το Νατοϊκό Οργανισμό Προμηθειών και Υποστήριξης (NSPA), έχει ζωντανή αμυντική βιομηχανία και δεν θα μπορούσε να μείνει έξω από τον τίτλο συνεργασιών με το Ελληνικό Υπουργείο Άμυνας. Μοιάζει φυσικό.

Δεν θα σταθούμε στις λεπτομέρειες του Μνημονίου, γιατί πρέπει να σας επισημάνω και να υπογραμμίσουμε ότι αυτή είναι μια συμφωνία, που πάρθηκε και υπογράφτηκε το 2012. Για μια ακόμη φορά, δηλαδή, και η σημερινή Κυβέρνηση δεν ξεφεύγει από την πολιτική που έχει ακολουθηθεί μέχρι σήμερα. Ποιον εξυπηρετεί, κατά πρώτο λόγο, με καθυστέρηση 4 – 5 χρόνια αυτή η συμφωνία; Εξυπηρετεί πρωταρχικά μια δημόσια αμυντική βιομηχανία, που στηρίζει την άμυνα της χώρας και τις ανάγκες του λαού; Μια βιομηχανία που προσφέρει δουλειά και δικαιώματα στους εργαζόμενους; Βλέπετε, είναι στους δρόμους. Πρόκειται για μια συμφωνία, που εξυπηρετεί μήπως το ντόπιο κεφάλαιο, το οποίο ήδη θησαυρίζει και το οποίο είναι σε θέση να αξιοποιεί το νομικό πλαίσιο των μέχρι σήμερα κυβερνητικών συμφωνιών, των πολιτικών των κυβερνήσεων και να δρα εκμεταλλευόμενο ασύστολα μέχρι τώρα τους εργαζόμενους. Η όποια δημόσιου χαρακτήρα αμυντική βιομηχανία υπήρχε, αφού απαξιώθηκε με την καθοδήγηση της Ευρωπαϊκής Ένωσης και με τις πολιτικές που εφαρμόστηκαν, σήμερα πνέει τα λοίσθια, οι εργαζόμενοι είναι απλήρωτοι και πολλοί από αυτούς ήδη είναι στο δρόμο.

Κύριο μέλημά μας, με αυτή τη συμφωνία, είναι να ενισχύσουμε τις ιδιωτικές επιχειρήσεις του χώρου. Αυτή είναι η ανάπτυξη, δεν θα είναι άλλη. Οι ιδιωτικές επιχειρήσεις του χώρου θα αναπτυχθούν. Καμία ανάπτυξη δεν θα δουν στην τσέπη τους οι εργαζόμενοι, αυτό είναι βέβαιο.

Εμείς σας έχουμε προτείνει και επιμένουμε, αμυντική βιομηχανία που να καλύπτει τις αμυντικές ανάγκες της χώρας, διασφαλίζοντας από την τρίχα μέχρι το πιο εξελιγμένο σύστημα την άμυνά της και όχι τα Νατοϊκά σχέδια και διάφορους ιμπεριαλιστικούς πολέμους στην περιοχή. Να έχει δραστηριότητες στον πολιτικό τομέα και να καλύπτει λαϊκές ανάγκες. Τι σημαίνει αυτό; Άπειρα πράγματα και το ξέρετε καλύτερα, από οχήματα μέχρι οτιδήποτε άλλο θα ήταν, για να εξυπηρετεί λαϊκές ανάγκες. Τα προγράμματα αναδιάρθρωσης της αμυντικής βιομηχανίας δεν αποτελούν λύση. Μια εξουσία που θα συνάπτει αμοιβαία επωφελείς διακρατικές συμφωνίες προς το συμφέρον των λαών και όχι των μικρότερων ή μεγαλύτερων, δεν υπάρχει αυτή τη στιγμή, σε αυτήν τη Σύμβαση. Την καταψηφίζουμε και αυτήν.

Πάμε τώρα στην ΠΟΣΚΕΣΘΑΜ, στη Διοικητική Διευθέτηση μεταξύ Υπουργείου Εθνικής Άμυνας και Μηχανισμού ΑΘΗΝΑ. Η αρχική Συμφωνία με το μηχανισμό ΑΘΗΝΑ, που χρηματοδοτεί τις στρατιωτικές της επιχειρήσεις, υπογράφτηκε το 2007. Τώρα έχουμε μια κύρωση που λέγεται Διοικητική Διευθέτηση, συνέχεια δηλαδή, της αρχικής. Μνημόνια Συναντίληψης για την αξιοποίηση του ΠΟΣΚΕΣΘΑΜ έχουν υπογραφτεί και με το στρατιωτικό επιτελείο της Ευρωπαϊκής Ένωσης και το Ανώτατο Στρατηγείο των διασυμμαχικών δυνάμεων στην Ευρώπη και πολλές χώρες έχουν μέχρι σήμερα υπογράψει ανάλογα Μνημόνια, ώστε να μπορούν να χρησιμοποιούν τις υπηρεσίες του Κέντρου. Πρώτες - πρώτες ήταν η Ιταλία, η Σλοβενία και η Τσεχία.

Το Πολυεθνικό Συντονιστικό Κέντρο Στρατηγικών Θαλάσσιων Μεταφορών είναι υπηρεσία του ΓΕΕΘΑ και είναι, σας το θυμίζω, αποκλειστικός χρηματοδότης της. Η υπηρεσία αυτή για μας – είναι ορατό και πρέπει να το λέμε κιόλας – ότι με χρήματα του ελληνικού λαού, αξιοποιώντας στελέχη των ελληνικών Δυνάμεων – ελληνικός λαός, δηλαδή – και του Λιμενικού Σώματος – ελληνικός λαός, δηλαδή – πρακτορεύει αφιλοκερδώς μεταξύ του ελληνικού εφοπλιστικού Κεφαλαίου και των ιμπεριαλιστικών οργανισμών του ΝΑΤΟ και της Ευρωπαϊκής Ένωσης. Αυτή τη δουλειά κάνει. Καλύπτει τις ανάγκες των τελευταίων σε θαλάσσιες μεταφορές τεράστιου όγκου, που είναι απαραίτητες για τις επεμβάσεις στα πολεμικά τους σχέδια και ο μεγάλος κερδισμένος από τη δραστηριότητα είναι το ελληνικό εφοπλιστικό Κεφάλαιο. Στην όλη δουλειά εμπλέκεται το Υπουργείο Εμπορικής Ναυτιλίας, η Διεύθυνση Θαλασσίων Κρατικών Μεταφορών, που διενεργεί το σχετικό διαγωνισμό για τη ναύλωση των πλοίων.

Δηλαδή, στο κυνήγι της βιοστρατηγικής αναβάθμισης της αστικής τάξης της χώρας, κρατικές υπηρεσίες επιτυγχάνουν με ένα σμπάρο δύο τρυγόνια, εξυπηρετούν και το ελληνικό κεφάλαιο και τις ιμπεριαλιστικές λυκοσυμμαχίες. Είναι χαρακτηριστικό παράδειγμα πώς λειτουργεί το σύγχρονο σημερινό μας αστικό κράτος. Θα σας πούμε όχι και θα σας θυμίσουμε ότι κάθε εμπλοκή έμψυχου και παραγόμενου πλούτου αυτού του τόπου στην εξυπηρέτηση συμφερόντων, που δεν είναι για τον εργαζόμενο ελληνικό λαό, μας βρίσκει αντίθετους και το καταψηφίζουμε και αυτό. Σας ευχαριστώ για την ανοχή του διλέπτου, κύριε Πρόεδρε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, να σας υπενθυμίσω ότι υπήρχε στην δεκαετία του 1970 και του 1980 η έκφραση «Finlandization», «Φινλανδοποίηση», η οποία σημαίνει ότι παρότι η Φινλανδία ανήκε στο Δυτικό κόσμο, στην εξωτερική της πολιτική πάντα συμφωνούσε με τη Σοβιετική Ένωση. Αυτό συμβαίνει και σήμερα σε σχέση με τη Ρωσία και φαντάζομαι εσείς, από το Κουμμουνιστικό Κόμμα, τα ξέρετε αυτά καλά.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Να σας υπενθυμίσω, κύριε Πρόεδρε – αντιλέγοντας, από την ώρα που με σχολιάζετε – ότι υπάρχει και όρος «Λιβανοποίηση», υπάρχει και ο όρος «Κορεοποίηση», ανοίγετε διάλογο, τον οποίον, αν θέλετε, ευχαρίστως, θα τον κάνουμε, αλλά περιγραφικές ορολογίες κατασκευασμένες από τα συμφέροντα……. Μπορεί και να καταλήξουμε. Κοιτάξτε και η Συρία ήταν μια ήσυχη χώρα, αν θέλετε, να μιλήσουμε για την «Λιβανοποίηση»; Θέλετε να μιλήσουμε;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Για την Φινλανδία μιλήσαμε τώρα, ειδικά. Όσο για τον διάλογο, όπως ξέρετε, επανειλημμένα σας έχω πει ότι είμαι διατεθειμένος να κάνουμε διάλογο με εσάς ή με τον κ. Παφίλη, δημοσίως.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Ναι, αλλά μου κάνει εντύπωση που δεν σχολιάσατε κανέναν άλλον. Μόνον εμένα σχολιάσατε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Δεν έκανα κανέναν σχολιασμό.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Σχολιάσατε. Ακούστε με, μπορείτε να διαστρεβλώνεται τους όρους όσο θέλετε, αλλά όταν τελειώνει ένας ομιλητής και αρχίζετε ιστορική αναφορά με βάση αυτά που είπε, λέγεται σχολιασμός, σε όλες τις γλώσσες και στα αγγλικά και στα ελληνικά. Το αν το κάνετε έμμεσα ή άμεσα, δεν μπορεί να με φέρετε στη θέση να θεωρώ ότι σχολιάζοντας εμένα στο τέλος της ομιλίας μου, δεν κάνατε σχολιασμό. Κάνατε απλώς αστεϊσμό, περί της ιστορίας. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Λυκούδης.

ΣΠΥΡΙΔΩΝ ΛΥΚΟΥΔΗΣ (Ειδικός Αγορητής του Ποταμιού): Κυρίες και κύριοι συνάδελφοι, το Μνημόνιο Κατανόησης μεταξύ του Υπουργείου Εθνικής Άμυνας και του αντίστοιχου της Δημοκρατίας της Φινλανδίας αποσκοπεί στην ενίσχυση της διμερούς συνεργασίας στον τομέα της αμυντικής βιομηχανίας και ιδιαίτερα, του αμυντικού υλικού αμοιβαίου ενδιαφέροντος. Επίσης, αναφέρονται ως πιθανοί τομείς συνεργασίας και η έρευνα, η τεχνολογία, οι προμήθειες, η συντήρηση, αλλά και η μέριμνα, η διοικητική. Θα ήθελα να επισημάνω, κύριε Υπουργέ, ότι το Μνημόνιο αυτό έχει υπογραφεί τον Δεκέμβριο του 2012 και έρχεται προς κύρωση με τρεισήμισι χρόνια καθυστέρηση.

Λεπτομέρειες, θα μου πείτε, μια και η διάρκειά του είναι δεκαετής, με αυτόματη παράταση άλλα δέκα χρόνια, εάν δεν καταγγελθεί, βέβαια. Σύμφωνοι. Ωστόσο, εάν θέλουμε να είμαστε προσεκτικοί, σοβαροί, αλλά και αποτελεσματικοί, θα πρέπει όχι μόνο να επιδιώκουμε, αλλά και να εφαρμόζουμε τέτοιου είδους συμφωνίες, έγκαιρα. Γνωρίζετε, κυρίες και κύριοι συνάδελφοι, ότι η Φινλανδία με πληθυσμό μόνο 5,5 εκατομμύρια, έχει ΑΕΠ μεγαλύτερο από το δικό μας, 207 δις ευρώ, που μεταφράζεται σε κατά κεφαλήν 37.827 ευρώ. Αξιοζήλευτο ύψους και με δημόσιο χρέος μόλις 63% του ΑΕΠ.

 Το κυριότερο, πρόκειται για μια τεχνολογικά προηγμένη χώρα, όπου ασφαλώς τα αμυντικά της προβλήματα υπαγορεύουν και το αμυντικό της δόγμα, τη σύνθεση, τη διάταξη και τον εξοπλισμό των Ενόπλων της Δυνάμεων. Οι αμυντικές δαπάνες καλύπτουν το 1,3 - 1,4% του ΑΕΠ και έχει παράλληλα, μια σαφή στρατηγική στον τομέα της αμυντικής βιομηχανίας. Μια απλή επίσκεψη στην ιστοσελίδα του Υπουργείου Άμυνας της Φινλανδίας και μια απλή ανάγνωση της πολυσέλιδης ανάρτησης, που φέρει τον τίτλο, «Βιομηχανική Στρατηγική Άμυνας και Ασφάλειας», δείχνει με πόση σοβαρότητα αντιμετωπίζει η χώρα αυτή την εγχώρια αμυντική της βιομηχανία, με συγκεκριμένο στρατηγικό σχέδιο.

Πολύ θα ήθελα, κύριε Υπουργέ, ελπίζω να το έχουμε στο μέλλον, και στην ιστοσελίδα του δικού μας Υπουργείου να μπορούσαμε να αντλήσουμε τέτοιες πληροφορίες, που θα μπορούσαν να αποτελέσουν τροφή για μια σοβαρή, ενδιαφέρουσα, αλλά και καλοπροαίρετη συζήτηση στην Επιτροπή, σχετικά με την αμυντική μας βιομηχανία και τα προβλήματά της. Κλείνω την παρέμβασή μου για το θέμα αυτό, εκφράζοντας την παρότρυνση να επωφεληθούμε από τέτοιες συνεργασίες με προηγμένες χώρες σαν την Φινλανδία.

Σχετικά με τη Συμφωνία για την Επιτροπή Συντονισμού στο πλαίσιο της Συνόδου Υπουργών Άμυνας της Νοτιοανατολικής Ευρώπης και εδώ, θα ήθελα να κάνω την ίδια παρατήρηση. Μια συμφωνία για μια απλή Συντονιστική Επιτροπή, η οποία εκ των πραγμάτων προβάλλεται ως αναγκαίο όργανο για το συντονισμό τόσων δράσεων και τόσων κρατών – δέκα τεσσάρων, αν δεν κάνω λάθος και δύο, ως παρατηρητών – αργεί πολύ να έρθει προς κύρωση, αφού η υπογραφή της είχε γίνει τον Οκτώβριο του 2009.

Επίσης, θα ήθελα να πληροφορηθώ ποιες από τις 13 – εκτός από την Ελλάδα – αυτές χώρες έχουν επικυρώσει τη συμφωνία μέχρι σήμερα και έχουν σχετικά ειδοποιήσει τη χώρα μας, βέβαια, η οποία στο άρθρο 6 αναφέρεται ως «κράτος θεματοφύλακας».

Μου προξενεί εντύπωση το γεγονός ότι ένα τέτοιο όργανο, το οποίο, σύμφωνα με το άρθρο 1, επενδύεται με τόσο σημαντικές αρμοδιότητες, εφόσον μάλιστα η ετήσια συνάντηση των Υπουργών Άμυνας αφήνει ενδιάμεσα μεγάλο χρονικό κενό, αφέθηκε, κατά τα φαινόμενα, ανενεργό για τόσα χρόνια, τη στιγμή που η περιοχή της Νοτιοανατολικής Ευρώπης αντιμετωπίζει εδώ και χρόνια σημαντικές προκλήσεις, που μάλιστα απειλούν την ασφάλεια, τη σταθερότητα και την ειρήνη στην περιοχή. Καταστάσεις, δηλαδή, που οι καταστατικές αρχές αυτής της συνεργασίας στόχευαν να αποτρέψουν.

Η Αιτιολογική Έκθεση, πέραν από τις συνήθεις γενικότητες, με τις οποίες κανείς δεν διαφωνεί, εκτός από εκείνους τους συναδέλφους που δεν αποδέχονται – και είναι σεβαστό αυτό – το συμμαχικό πλαίσιο, εντός του οποίου λειτουργεί η χώρα, θα όφειλε νομίζω να περιλαμβάνει στοιχειώδεις εκτιμήσεις σχετικά με τα πρακτικά αποτελέσματα της συνεργασίας αυτής, τα προβλήματα και τα συγκεκριμένα οφέλη για τη χώρα μας. Ασφαλώς και δεν μπορούμε να υπεισέλθουμε εδώ στο πλαίσιο μιας συζήτησης για την κύρωση, σε θέματα γενικότερα εξωτερικής πολιτικής, ωστόσο, δεν θα ήταν άσκοπο τα μέλη της Επιτροπής να έχουν μια πληρέστερη ενημέρωση για τα θέματα αυτά.

Το ενδιαφέρον μου για ενημέρωση, λοιπόν, παραμένει, μολονότι μπορεί κανείς να συνάγει ορισμένα συμπεράσματα για τις δυσκολίες της συνεργασίας αυτής, απλώς και μόνο από τον κατάλογο των μελών, όπως είναι η Ουκρανία, η Πρώην Γιουγκοσλαβική Δημοκρατία της Μακεδονίας, που επιδιώκει να γίνει μέλος του ΝΑΤΟ, η Τουρκία, ο ρόλος της οποίας στη Μεσανατολική κρίση και σύρραξη είναι γνωστός κ.λπ..

Στο κοινό ανακοινωθέν της ετήσιας συνάντησης των Υπουργών Άμυνας, που έγινε στο Ντουμπρόβνικ της Κροατίας, τον Οκτώβρη του 2015 και η οποία υπογράφεται από τον Τούρκο πρέσβη Χουσεΐν Μουφτούογλου, ως Προέδρου του Οργανισμού, αναφέρεται ότι η Συμφωνία για την Πολυεθνική Ειρηνευτική Δύναμη της Νοτιοανατολικής Ευρώπης θα τροποποιηθεί ενόψει και των νέων περιστάσεων που έχουν ανακύψει. Εύλογα, λοιπόν, μπορώ να διερωτηθώ προς ποια συγκεκριμένη κατεύθυνση θα ήθελε η χώρα μας, η πατρίδα μας, να κινηθεί αυτή η τροποποίηση; Στη διαδικτυακή πύλη του Οργανισμού, η οποία μάλιστα αποτελεί έργο της Γενικής Διεύθυνσης Πληροφορικής του ΓΕΑ, νομίζω του Επισμηναγού, Θεόδωρου Βαλσαμίδη – πράγμα για το οποίο του αξίζουν συγχαρητήρια, διότι αυτή η δουλειά είναι πολύ καλή – διαπιστώνει κανείς ότι οι διαφορές δράσεις του Οργανισμού περιορίζονται σε τομείς χαμηλής πολιτικής, όπως αναφέρεται και επίσης, ο Αναπληρωτής Υπουργός Εθνικής Άμυνας, που παρέστη στη συνάντηση της Κροατίας, δήλωσε μετά τη συνάντηση ότι ο Οργανισμός μπορεί να έχει στο μέλλον τη δυνατότητα να διαχειριστεί αποτελεσματικά μεσαίας έντασης αμυντικές προκλήσεις, μέσω της προώθησης αποτελεσματικών δράσεων.

Συνάγω, επομένως, το συμπέρασμα ότι η ελληνική πλευρά θα ήθελε την αναβάθμιση του Οργανισμού – εκτός αν κάνω λάθος – και θα ήθελα, επίσης, να γνωρίζουμε, εάν έτσι έχουν τα πράγματα, με ποιο περιεχόμενο και προς ποια κατεύθυνση;

Παρεμπιπτόντως, θέλω να παρατηρήσω, κύριε Υπουργέ, ότι από το 1999 μέχρι σήμερα, τη διοίκηση της Ταξιαρχίας που εδρεύει στον Τύρναβο έχει αναλάβει τρεις φορές Τούρκος στρατιωτικός, ενώ Έλληνας μόνο μια φορά και θα ήθελα να γνωρίζω, εάν υπάρχει κάποια ειδική συμφωνία επ’ αυτού.

Η Διοικητική Διευθέτηση του Υπουργείου Εθνικής Άμυνας με την ATHENA δεν είναι παρά μια συμφωνία μεταξύ του Πολυεθνικού Συντονιστικού Κέντρου Στρατηγικών Θαλασσίων Μεταφορών, το οποίο συστάθηκε το 2004 υπό την αιγίδα του ελληνικού Υπουργείου Εθνικής Άμυνας και του συγκεκριμένου Μηχανισμού. Πρόκειται, στην ουσία, για διευθέτηση της διαδικασίας ναυλώσεων και σύναψης ναυλοσυμφώνων, εξ ου και η συνεργασία του Συντονιστικού Κέντρου με το Ναυτικό Επιμελητήριο της Ελλάδας και της Ένωσης Ελλήνων Εφοπλιστών. Συνάγεται ότι τέτοιου είδους ναυλώσεις θα ωφελήσουν την ελληνική ναυτιλία και θα εξυπηρετήσουν τα ελληνικά συμφέροντα.

Μολονότι αυτή η συμφωνία παρουσιάζεται με διοικητικούς και οικονομικούς όρους, δεν παύει, κύριε Υπουργέ, να έχει και πολιτικό χαρακτήρα, εφόσον καλείται να εξυπηρετήσει συμμαχικές, στρατιωτικές και αμυντικές ανάγκες στον τομέα των στρατηγικών θαλάσσιων μεταφορών. Υπό την έννοια αυτή, μολονότι στην παρ. 3 του πρώτου άρθρου της Συμφωνίας ορθώς περιλαμβάνεται το δικαίωμα του Συντονιστικού Κέντρου να μην αποδεχθεί κάποια αποστολή κατόπιν αιτήματος του ΑΤHΕΝΑ, εν τούτοις είναι εύλογο να υποθέσουμε ότι στην πράξη ένα τέτοιο αίτημα, υπό ωφέλιμους μάλιστα οικονομικούς όρους, είναι δύσκολο να τύχει αρνητικής απάντησης, αν μάλιστα διακυβεύονται, υπό μια έννοια, γενικότερα συμμαχικά συμφέροντα.

Δεν χρειάζεται να πω περισσότερα, για να καταδείξω ότι ο πραγματικός δεσμός μεταξύ των συμβαλλομένων μερών στη διοικητική αυτή διευθέτηση, που καλούμαστε να κυρώσουμε, είναι στην ουσία πολιτικός, αλλά και με δυνητικά οικονομικά οφέλη για την ελληνική πλευρά, εφόσον μάλιστα διευρύνεται η δεξαμενή των συμβαλλομένων. Εν κατακλείδι, παρέχω την θετική μου ψήφο και για τις τρεις κυρώσεις.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ελένη Αυλωνίτου, Γεώργιος Δημαράς, Μαρία Θελερίτη, Γεώργιος Τσόγκας, Κωνσταντίνος Δουζίνας, Γεωργία Γεννιά, Αννέτα Καββαδία, Χρήστος Σιμορέλης, Νίνα Κασιμάτη, Παναγιώτα Κοζομπόλη, Μουσταφά Μουσταφά, Μάκης Μπαλαούρας, Συμεών Μπαλλής, Δημήτρης Ρίζος, Αστέριος Καστόρης, Κώστας Σπαρτινός, Ελένη Σταματάκη, Αφροδίτη Σταμπουλή, Αντώνης Συρίγος, Ολυμπία Τελιγιορίδου, Χαρίλαος Τζαμακλής, Μαρία Τριανταφύλλου, Βασίλης Τσίρκας, Σοφία Βούλτεψη, Αθανάσιος Δαβάκης, Αθανάσιος Καββαδάς, Γεώργιος Βλάχος, Ιωάννης Πλακιωτάκης, Κωνσταντίνος Τασούλας, Γεώργιος Γερμενής, Νικόλαος Κούζηλος, Χρήστος Παππάς, Αθανάσιος Θεοχαρόπουλος, Οδυσσέας Κωνσταντινόπουλος, Ανδρέας Λοβέρδος, Λιάνα Κανέλλη, Ιωάννης Γκιόκας, Χρήστος Κατσώτης, Σπυρίδων Λυκούδης, Δημήτριος Καμμένος, Κωνσταντίνος Κατσίκης, Μάριος Γεωργιάδης και Ιωάννης Σαρίδης.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξαρτήτων Ελλήνων): Κύριε Πρόεδρε, κύριε Υπουργέ, κυρίες και κύριοι συνάδελφοι, αγαπητοί επιτελείς του Υπουργείου Εθνικής Άμυνας, θα ξεκινήσω την εισήγησή μου κάνοντας αναφορά στη Συμφωνία για την Επιτροπή Συντονισμού στο πλαίσιο της Συνόδου Υπουργών Άμυνας της Νοτιοανατολικής Ευρώπης, της SEDM, η οποία υπογράφηκε στη Σόφια, στις 21 Οκτωβρίου 2009. Μετά από τόσο μεγάλη καθυστέρηση, ευτυχώς η σημερινή Συγκυβέρνηση ΣΥΡΙΖΑ - ΑΝΕΛ έρχεται να την κυρώσει. Αυτή η Συμφωνία έχει ως κύριο στόχο τη δημιουργία κλίματος σταθερότητας, ειρήνης και ασφάλειας, καθώς και τη σύσφιξη των σχέσεων μεταξύ των κρατών της Νοτιοανατολικής Ευρώπης, ώστε να υπάρχει καλύτερη συνεργασία στην ευρύτερη περιοχή της Βαλκανικής χερσονήσου.

Στο άρθρο 1 της υπό κύρωση Συμφωνίας ορίζεται η σύσταση Συντονιστικής Επιτροπής, η οποία έχει ως στόχο να συντονίζει, να διαχειρίζεται, να προτείνει, να επιτηρεί και να εφαρμόζει όλες τις πρωτοβουλίες και δραστηριότητες της SEDM. Επίσης, στο άρθρο 3 ορίζονται οικονομικά θέματα που αφορούν στις ανταλλαγές επισκέψεων προς επίλυση διαφόρων θεμάτων, που αφορούν στην εύρυθμη λειτουργία της Επιτροπής αυτής. Τέλος, στο άρθρο 4 του παρόντος νομοσχεδίου γίνεται αναφορά στις αρχές, στα κριτήρια και στις διαδικασίες, στις οποίες βασίζονται τα συμβαλλόμενα μέρη, προκειμένου να συμμετέχουν στη διαδικασία της SEDM, οι οποίες είναι η αρχή του εθελοντισμού και της αμοιβαίας συναίνεσης όλων των κρατών μελών της SEDM.

Όσον αφορά στη δεύτερη υπό κύρωση Συμφωνία μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Φινλανδίας, σχετικά με συνεργασία στον τομέα του αμυντικού υλικού, αυτή υπογράφηκε στο Ελσίνκι της Φινλανδίας, στις 17 Δεκεμβρίου 2012. Πριν υπεισέλθω στις λεπτομέρειες του παρόντος νομοσχεδίου, επιτρέψτε μου να κάνω μια αναφορά στις σχέσεις της Ελλάδας με τη Φινλανδία. Οι δύο χώρες συνεργάζονται αρμονικά στο πλαίσιο της Ευρωπαϊκής Ένωσης, καθώς επίσης και άλλων διεθνών Οργανισμών, όπως ο ΟΗΕ, ο ΟΑΣΕ και το Συμβούλιο της Ευρώπης. Οι πολιτιστικοί δεσμοί της Ελλάδας με τη Φινλανδία είναι ιδιαίτερα αξιόλογοι, καθότι στη χώρα λειτουργούν πέντε πανεπιστημιακές έδρες ελληνικών, ενώ επίσης, δραστηριοποιούνται πολλοί σύλλογοι φινλανδοελληνικής φιλίας, αποτελούμενοι σχεδόν εξ ολοκλήρου από Φινλανδούς φιλέλληνες.

Πιο συγκεκριμένα, η παρούσα Συμφωνία έχει ως σκοπό την ενίσχυση των αμυντικών ικανοτήτων των δύο Υπουργείων Άμυνας. Ειδικότερα, στο άρθρο 1 ορίζονται οι στόχοι της Συμφωνίας, οι οποίοι είναι η προώθηση της συνεργασίας στον τομέα του αμυντικού υλικού και η προώθηση συνεργασιών στον τομέα της αμυντικής βιομηχανίας μεταξύ των δύο χωρών. Στο άρθρο 4 του παρόντος νομοσχεδίου ορίζεται ρητά πως όλες οι διαβαθμισμένες πληροφορίες θα προστατεύονται σύμφωνα με τους εθνικούς νόμους και τους κανονισμούς των συμμετεχόντων. Άξιο αναφοράς είναι και το άρθρο 5, στο οποίο αναφέρεται ότι η παρούσα Συμφωνία δεν θα επιβάλει οικονομικές δεσμεύσεις σε οποιονδήποτε συμμετέχοντα, εκτός από το ότι ο κάθε συμμετέχων θα είναι υπεύθυνος για την κάλυψη των δικών του εξόδων.

Τέλος, όσον αφορά στη Συμφωνία μεταξύ του Υπουργείου Εθνικής Άμυνας της Ελληνικής Δημοκρατίας και του Μηχανισμού ATHENA, αυτή υπογράφηκε στις Βρυξέλλες, στις 17/6/2013 και αφορά στις Υπηρεσίες Μετακινήσεων και Μεταφορών που παρέχονται από το Πολυεθνικό Συντονιστικό Κέντρο Στρατηγικών Θαλασσίων Μεταφορών. Πριν αναφερθώ επί του νομοσχεδίου, επιτρέψτε μου να αναφέρω συνοπτικά κάποια πράγματα για τον Μηχανισμό ATHENA. Ο Μηχανισμός αυτός συστήθηκε την 1η Μαρτίου του 2004, από το Συμβούλιο της Ευρωπαϊκής Ένωσης, 27 κράτη μέλη της Ευρωπαϊκής Ένωσης συνεισφέρουν στη χρηματοδότηση των στρατιωτικών επιχειρήσεων της Ευρωπαϊκής Ένωσης, καθώς η Δανία έχει αποφασίσει να απέχει από τα στρατιωτικά θέματα της Κοινής Πολιτικής Ασφάλειας και Άμυνας.

Στο πρώτο άρθρο του παρόντος νομοσχεδίου δίνεται η δυνατότητα στον Μηχανισμό ATHENA να καλεί το ΠΟΣΚΕΣΘΑΜ, ώστε να παράσχει Υπηρεσίες Μετακινήσεων και Μεταφορών για μια επιχείρηση της Ευρωπαϊκής Ένωσης που έχει στρατιωτικές και αμυντικές επιπτώσεις. Στο άρθρο 2 του παρόντος νομοσχεδίου ορίζεται ότι ο Μηχανισμός ATHENA μπορεί να χρηματοδοτεί τις κοινές δαπάνες των στρατιωτικών επιχειρήσεων της Ευρωπαϊκής Ένωσης, καθώς επίσης, τις δαπάνες που βαρύνουν επιμέρους κράτη, οι οποίες περιλαμβάνουν στέγαση, καύσιμα και άλλες ανάλογες δαπάνες για τις συμμετέχουσες εθνικές δυνάμεις.

Στο άρθρο 3 του παρόντος νομοσχεδίου ορίζονται αναλυτικά οι σχέσεις του Υπουργείου Άμυνας και του Πολυεθνικού Συντονιστικού Κέντρου Στρατηγικών Θαλάσσιων Μεταφορών, καθώς επίσης περιγράφεται και η αποστολή του ΠΟΣΚΕΣΘΑΜ. Τέλος, στο άρθρο 7 αναφέρεται ρητά πως όλες οι διαβαθμισμένες πληροφορίες που παράγονται ή παρέρχονται θα αποθηκεύονται και θα φυλάσσονται από τα συμβαλλόμενα μέρη. Κλείνοντας, οι ΑΝΕΛ υπερψηφίζουμε τα παρόντα σχέδια νόμου, από τα οποία η χώρα μας αναμένεται να έχει αρκετά οφέλη. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Κύριε Πρόεδρε, κύριε Υπουργέ, κυρίες και κύριοι συνάδελφοι, η Συμφωνία με την Φινλανδία υπογράφηκε το 2012. Γιατί έρχεται προς κύρωση τώρα; Θα ήθελα να ξεκινήσω την εισήγησή μου, υπενθυμίζοντας σε όλους μας το αδόκιμο, αλλά ιστορικά όρο «φινλανδοποίηση». Πρόκειται για γεωπολιτικό όρο, που επιδιώκει να περιγράψει τον τρόπο και τις διαδικασίες, μέσα των οποίων είναι δυνατό να υποχρεωθεί μια μικρή χώρα να αποκτήσει σχέσεις εξάρτησης με μια μεγαλύτερη χώρα με την οποία μοιράζονται φυσικά σύνορα. Είναι ένα από τα πιθανά αποτελέσματα που μπορούν να προκύψουν, όταν μια μικρή γεωγραφικά και πληθυσμιακά χώρα, υποκύπτει στον πολύ μεγαλύτερο γείτονά της υπό τον φόβο.

Το 1947, στη Συνθήκη Ειρήνης του Παρισιού, η Φινλανδία αποδέχθηκε ως ηττημένη τα νέα εις βάρος της σύνορα με τη Ρωσία. Ταυτόχρονα, όμως, υπέγραψε εκβιαζόμενη και μια σειρά από συνθήκες Φιλίας με τη Ρωσία, οι οποίες επέβαλαν αυστηρή ουδετερότητα στην Φινλανδία και την μετέτρεψαν σε δορυφόρο της Σοβιετικής Διπλωματίας. Για πολλές δεκαετίες, οι αποφάσεις της Φινλανδικής κυβέρνησης και η στάση της σε ζητήματα εξωτερικής πολιτικής και διεθνούς εμπορίου, ήταν απολύτως προβλέψιμες, καθώς ήταν πλήρως εναρμονισμένες σε περιεχόμενο, ουσία, αλλά ακόμα και στο ύφος με την πολιτική που εξέπεμπε η Μόσχα.

Έχοντας επισημάνει τα παραπάνω, θα σας διαβάσω και τις δηλώσεις του κ. Σεργκέι Λαβρόφ του αξιότιμου Ρώσου Υπουργού Εξωτερικών, στις 6/6/2016, πριν λίγες ημέρες, δηλαδή. «*Δεν κρύβουμε την εντονότατη δυσαρέσκειά μας, για τις κινήσεις του ΝΑΤΟ κατά μήκος των συνόρων μας και την προσπάθεια που γίνεται να συρθούν νέα κράτη στο πολεμικό μπλοκ. Θα ασκήσουμε το αναφαίρετο δικαίωμά μας, να υπερασπιστούμε την ασφάλεια της χώρας μας, λαμβάνοντας ανάλογα μέτρα απέναντι στους κινδύνους που δημιουργούνται στην περιοχή*.

*Είμαι σίγουρος ότι οι φίλοι μας οι Φινλανδοί και οι σύμμαχοί μας θα καταλάβουν τους λόγους που θα προβούμε στις κινήσεις αυτές*». Ο κ. Λαβρόφ τα είπε αυτά, με αφορμή το γεγονός πως για πρώτη φορά διεξάγονται αυτές τις ημέρες στρατιωτικές ασκήσεις του ΝΑΤΟ στο έδαφος της Φινλανδίας. Τα σύνορα μεταξύ Ρωσίας και Φιλανδίας έχουν κλείσει από τα τέλη Μαρτίου, με αφορμή το αιματηρό τρομοκρατικό εγχείρημα στις Βρυξέλλες και με σκοπό να κλείσει η Αρκτική οδός. Οι οικονομικές κυρώσεις της Ευρωπαϊκής Ένωσης προς τη Ρωσία, με την επιβολή των οποίων είχε έντονα διαφωνήσει η Φινλανδία, οδήγησαν τη χώρα σε μεγαλύτερη ύφεση και σήμερα βιώνει μια οικονομική κρίση, κατά την οποία συρρικνώνεται δραματικά η οικονομία της.

Η Φινλανδία πρωτοστάτησε τότε στις αντιδράσεις και συνεχίζει να διατυπώνει την αντίθεσή της στις ευρωπαϊκές κυρώσεις προς τη Ρωσία. Η πολύ πρόσφατη παραίτηση – μόλις πριν από δύο μέρες – του κ. Στούπ από τη θέση του Υπουργού των Οικονομικών δημιουργεί νέες πολιτικές συνθήκες στη Φινλανδία και μάλλον όχι προς το ευνοϊκότερο για την χώρα μας. Η Φινλανδία υπήρξε πολύ αυστηρή επικριτής της Ελλάδος και υπέδειξε επιθετική συμπεριφορά προς τους εκπροσώπους της χώρας μας σε διάφορες περιπτώσεις.

Κυρίες και κύριοι βουλευτές, καλούμαστε σήμερα να βάλουμε την υπογραφή του Κοινοβουλίου στην αναβάθμιση της αμυντικής συνεργασίας των Υπουργείων Εθνικής Άμυνας Ελλάδας και Φινλανδίας και δεν μπορούμε να κάνουμε διαφορετικά. Στο πλαίσιο της συνέπειας της Ελληνικής Δημοκρατίας και τιμώντας τις συμμαχίες μας οφείλουμε να υπερψηφίσουμε. Το κάνουμε, όμως, γνωρίζοντας πως αυτή τη στιγμή η ανάπτυξη των δυνάμεων του ΝΑΤΟ στην ευρωπαϊκή ήπειρο και ειδικότερα, στη Βαλτική, Πολωνία και Βαλκάνια οδηγεί τις γεωπολιτικές εξελίξεις.

 Κυρίες και κύριοι συνάδελφοι, η ευθύνη μας είναι μεγάλη, καθώς οι γεωπολιτικές ισορροπίες μεταβάλλονται διαρκώς και οι εξελίξεις τρέχουν με ρυθμούς που δεν μπορεί να τους ακολουθήσει εύκολα η κοινοβουλευτική διαδικασία. Οφείλουμε να συνεχίσουμε στην προσπάθεια εδραίωσης της θέσης της Ελλάδας, ως πυλώνας ειρήνης και σταθερότητας, με ψυχραιμία, χωρίς όμως να αγνοούμε όσα συμβαίνουν γύρω μας.

Στο πλαίσιο αυτό, η Ένωση Κεντρώων αντιλαμβάνεται πως και τα τρία νομοσχέδια κινούνται σταθερά εντός του εθνικού πλαισίου άσκησης αποτελεσματικής αμυντικής πολιτικής και ενεργούς διπλωματίας. Ενώ εύκολα διαπιστώνει κανείς πως είναι προς το συμφέρον της χώρας μας, καθώς αναβαθμίζουν το επιχειρησιακό ρόλο της, αναδεικνύοντας και αξιοποιώντας τα γεωστρατηγικά της πλεονεκτήματα. Ταυτόχρονα, εξασφαλίζουν τη συμμετοχή της σε κρίσιμα κέντρα λήψης σημαντικών αποφάσεων, τόσο σε επιχειρησιακό επίπεδο όσο και στη διαμόρφωση της τρέχουσας πολιτικής σκέψης.

Η Συμφωνία που υπεγράφη για παράδειγμα το 2009, στη Σόφια, και καλούμαστε να κυρώσουμε εμείς σήμερα εδώ, έχει ακριβώς το σκοπό να είναι υποχρεωμένες οι χώρες της Νοτιοανατολικής Ευρώπης να συνεργάζονται τόσο στενά στον τομέα της άμυνας, ώστε να είναι εξ ορισμού αδιανόητος και αναποτελεσματικός ένας πόλεμος ανάμεσά τους. Η εν λόγω Συμφωνία είναι, όπως παρατήρησαν κάποιοι συνάδελφοι, αποτέλεσμα της αμερικανικής εξωτερικής πολιτικής, όπως αυτή διαμορφώθηκε κατά τα δύσκολα χρόνια της δεκαετίας του 1990, όταν τα Βαλκάνια βάφονταν με αίμα, εξαιτίας των εμφύλιων πολεμικών συγκρούσεων με τις γνωστές σε όλους θηριωδίες και κτηνωδίες.

Οι Ηνωμένες Πολιτείες σε μια προσπάθεια να θεμελιώσουν την ειρήνη στην Νοτιοανατολική Ευρώπη μας υπέδειξαν τον δρόμο των αμυντικών συνεργασιών. Η Ελλάδα από την πρώτη στιγμή υποστήριξε αυτές τις προσπάθειες για δημιουργία ισχυρών δεσμών με τους γειτόνους μας, διατηρώντας παράλληλα ηγετική θέση ανάμεσά τους. Σε συνέχεια, λοιπόν, αυτής της επιλογής είναι σωστό να προχωρήσουμε στην κύρωση της εν λόγω Συμφωνίας.

Κλείνω την εισήγησή μου με δύο λόγια για τον Μηχανισμό ATHENA και την επιχειρησιακή αναβάθμιση της Ελλάδας με την έναρξη της ισχύος της Διοικητικής Διευθέτησης με το ΠΟΣΚΕΣΘΑΜ.

Πέραν των θετικών συμπερασμάτων στα οποία μπορεί εύκολα να καταλήξει όποιος αντιλαμβάνεται τη λειτουργία του ATHENA ως τον μηχανισμό που διαχειρίζεται τα χρήματα της Ευρώπης για ενέργειές της που έχουν στρατιωτικές ή και αμυντικές επιπτώσεις. Πρόκειται για την βάση, πάνω στην οποία, θα εφαρμοστούν όσες αποφάσεις προκύψουν, όποτε και αν ανοίξει στα σοβαρά η συζήτηση για κοινή ευρωπαϊκή εξωτερική πολιτική και κοινή αμυντική πολιτική, όπως ενδεχομένως και για την συγκρότηση του ευρωστρατού.

Η συμμετοχή της χώρας μας σε αυτές τις διαδικασίες είναι υποχρεωτική, όχι μόνο λόγω των υπογραφών, που ήδη έχει βάλει, αλλά κυρίως, λόγω της γεωγραφικής της θέσης. Περνάει ήδη, μεγάλος αριθμός στρατιωτικού υλικού και ανθρώπινου δυναμικού από την Ελληνική Επικράτεια. Καλό είναι να περνάμε περισσότερους κανόνες, καλύτερη εποπτεία από την ελληνική ηγεσία και βεβαίως και με το αζημίωτο ή έστω να μη βάζουμε και κάτι από την τσέπη μας

 Η Ένωση Κεντρώων στην προσπάθειά της να τηρήσει την εθνικά υπερήφανη στάση υπερψηφίζει και τα τρία νομοσχέδια. Αυτό δεν σημαίνει πως δεν βλέπουμε τα σύννεφα του πολέμου, που συγκεντρώνονται γύρω μας απειλητικά και με ευθύνη της συμμαχίας, στην οποίαν ανήκουμε. Η Ελλάδα ποτέ δεν επιθύμησε πόλεμο, είναι αρκετές φορές, όμως, που ο πόλεμος επιθύμησε την Ελλάδα. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Λοβέρδος.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Κύριε Πρόεδρε, ενημερώθηκα για τη συζήτηση που έγινε με πρωτοβουλία της κυρίας Κανέλλη για τη δολοφονία της Τζο Κοξ, Βουλευτού του Εργατικού Κόμματος, του Ηνωμένου Βασιλείου. Θέλω να προσθέσω τη φωνή μου στην πρόταση της κυρίας Κανέλλη πέραν της καταγγελίας και του σχετικού κειμένου, που θα στείλει ο Πρόεδρος της Βουλής στο συνάδελφό του στο Ηνωμένο Βασίλειο και εμείς, ως Διαρκής Επιτροπή Εθνικής Άμυνας και Εξωτερικών Υποθέσεων να στείλουμε αντίστοιχη επιστολή καταγγελίας και συμπαράστασης στη Διαρκή Επιτροπή Εξωτερικών της Κάτω Βουλής στο Ηνωμένο Βασίλειο.

Κυρίες και κύριοι Βουλευτές, εντυπωσιάστηκα αρνητικά όσο με τίποτα άλλο στην πολιτική μου πορεία μέχρι στιγμής απ’ αυτή τη δολοφονία. Δεν μπορεί να μην συνδέεται με τις ψυχώσεις που έχουν δημιουργηθεί στην ήπειρό μας και πάλι με αφορμή αυτή τη φορά το δημοψήφισμα στο Ηνωμένο Βασίλειο για την παραμονή ή την έξοδο της χώρας από την Ευρωπαϊκή Ένωση.

Να θυμίσω ότι ο Μάρκ Mαζάουερ έχει χαρακτηρίσει την Ευρώπη «Σκοτεινή Ήπειρο» και αν δει κανείς την ευρωπαϊκή ιστορία, εύκολα θα συμπεράνει ότι πράγματι είναι η Ευρώπη των πολέμων, των σφαγών, των εμφυλίων πολέμων, ανά τους αιώνες. Μια ιστορική διαδρομή που σταμάτησε μετά τον Β΄ Παγκόσμιο Πόλεμο και πολύ μεγάλη συμβολή σ’ αυτή τη διακοπή έχει η δημιουργία στη δεκαετία του 1950 των τριών μεγάλων ευρωπαϊκών συμφωνιών, μια εκ των οποίων ήταν τότε η ΕΟΚ, είναι σήμερα η Ευρωπαϊκή Ένωση.

Είναι φανερό, κύριε Πρόεδρε, και απ’ αυτή την άθλια ενέργεια, τη δολοφονία, ότι το τέρας του φασισμού, της μισαλλοδοξίας και του ρατσισμού στην Ευρώπη σηκώνει κεφάλι. Είδα σήμερα στο διαδίκτυο – μου το θύμισε η Βασιλική Σουλαδάκη και την ευχαριστώ γι’ αυτό – μια φράση του Αlbert Camus ότι «*αγαπώ τόσο υπερβολικά την πατρίδα μου γι’ αυτό και δεν είμαι εθνικιστής*». Πολύ χαρακτηριστική φράση που και στο παρελθόν την έχουμε υπογραμμίσει και την έχουμε χρησιμοποιήσει. Είναι έτσι και όσοι δεν είμαστε σ’ αυτούς και βλέπουμε την πραγματικότητα με καθαρό μάτι, θεωρώ ότι πρέπει να συνεργαστούμε. Ο αγώνας υπέρ της Δημοκρατίας, κατά του φασισμού, κατά του ρατσισμού και της μισαλλοδοξίας πρέπει να είναι η βασική μας υποχρέωση.

Παρατηρώ με μεγάλη ανησυχία, όπως και πολλοί, τις εξελίξεις στο Ηνωμένο Βασίλειο. Υπογραμμίζω αυτά που ακούσαμε από την πλευρά της Σκωτίας ότι αν αποφασίσουν αυτοί αρνητικά την ημέρα του δημοψηφίσματος, θα ξαναθέσουν σε δημοψήφισμα την παραμονή τους στο Ηνωμένο Βασίλειο οι Σκωτσέζοι. Ελπίζω όλη αυτή η κινητικότητα να φέρει ένα επιθυμητό αποτέλεσμα υπέρ της διατήρησης της συνοχής της Ευρωπαϊκής Ένωσης και έστω η ζωή της Τζο Κοξ να έγινε θυσία στην πρόοδο της Δημοκρατίας, στην εμβάθυνση της δημοκρατίας, στον αγώνα κατά του φασισμού και στην πρόοδο της Ευρωπαϊκής Ένωσης.

Κύριε Πρόεδρε, έχουμε ζητήσει, η Νέα Δημοκρατία, εμείς, και το ΠΟΤΑΜΙ συνεδρίαση της Επιτροπής με δική σας πρωτοβουλία, να καλέσετε τον Υπουργό να μας ενημερώσει για τα θέματα της Αλβανίας και της Τουρκίας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Απάντησα.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Συμφωνώ με τη μη διενέργεια της συνεδρίασης αυτής τις ημέρες που το θέμα ήταν ψηλά. Έτσι έπρεπε να γίνει, αλλά οι μέρες περνούν, τα θέματα πια έχουν κατασταλάξει και είναι στην ευχέρεια του Υπουργού να έρθει εδώ.

Θέλω να συγχαρώ τον Υπουργό Εθνικής Άμυνας, γιατί τιμά την Επιτροπή. Θα μπορούσε γι’ αυτές τις συμβάσεις να μην έρθει, αλλά επειδή είναι συχνή η παρουσία του εδώ, είναι μια αιφνιδιαστικά καλή ενέργεια και θέλω να την υπογραμμίσω και να εξάρω τη σημασία της. Θέλω, επίσης, να του πω ότι θα περίμενα, όταν πάρετε το λόγο – και αν θέλετε, βέβαια – να μας κάνετε μια αναφορά για τη λειτουργία του ΝΑΤΟ στο Αιγαίο.

Να σας πω, κύριε Υπουργέ, ότι ως μέλος της Κοινοβουλευτικής Συνέλευσης του ΝΑΤΟ ανέλαβα την ευθύνη να βοηθήσω την σχετική Έκθεση, που κάνει η Βρετανίδα Εργατική Βουλευτής για την ναυτική δύναμη του ΝΑΤΟ και τις σύγχρονες αποστολές, στο πλαίσιο της οποίας έχει ένα μικρό κομμάτι στο τέλος για το Αιγαίο, αλλά δεν ξέρει. Είναι προφανές ότι και οι υπηρεσίες της Κοινοβουλευτικής Συνέλευσης του ΝΑΤΟ δεν έχουν ακόμη την απόλυτη ενημέρωση, διότι αυτή η δράση είναι σε εξέλιξη. Είναι πρωτοφανής. Πρώτη φορά γίνεται. Και συνεπώς, επειδή ήταν πολύ μικρή και φτωχή η Έκθεση, ανέλαβα την υποχρέωση να βοηθήσω με ενημέρωση από εμάς. Είμαι σε επαφή με την συνάδελφο και δεν θέλω από εσάς να μου δώσετε τώρα, εδώ στο Σώμα, αυτή την ενημέρωση, αλλά δυο λέξεις επί του γενικού πολιτικού, να πείτε.

Τώρα – μια και παραδόξως είμαι τόσο καλός σήμερα και αυτό δεν μου αρέσει – θέλω να σας ρωτήσω, κύριε Υπουργέ, πώς ανέχεστε να είστε στην ίδια Κυβέρνηση με τον κ. Πολάκη; Ο κ. Πολάκης σήμερα, άκουσα το πρωί στην τηλεόραση, μίλησε για το Δικαστικό Σώμα με τον πιο άθλιο τρόπο, που μπορεί να μιλήσει Έλληνας πολιτικός. Είπε ότι η πλειοψηφία των Δικαστών, με την καλλίτερη λογική, με κομψό τρόπο του ομιλείν, έχει δεσμεύσεις. Αλλά και χωρίς κομψότητα είπε, «ανοίξτε το παραδικαστικό». Το Δικαστικό Σώμα έχει ήδη αντιδράσει. Είναι πρωτοφανές αυτό. Αυτό δεν έχει ξαναειπωθεί. Έχετε μεγάλη εμπειρία στα πολιτικά, είστε πιο παλιός από εμένα και θέλω πραγματικά να μου πείτε, πώς μπορείτε να είστε στην ίδια Κυβέρνηση με αυτόν τον άνθρωπο;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Λοβέρδο, να επιστρέψουμε στο θέμα, το οποίο συζητούμε σήμερα; Παρακαλώ.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Ανακλήθηκα μόνος μου, κύριε Πρόεδρε. Ευχαριστώ πάρα πολύ για τις αντιδράσεις. Επιβεβαιώνουν πόσο δίκιο έχω.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Λοβέρδο, σας παρακαλώ. Μιλάτε για επτά λεπτά.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Έχω δίκιο. Να μάθουν να ακούν.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Μπορεί να έχετε δίκιο, αλλά δεν είναι αυτό το θέμα. Αυτό σας λέω.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Να μάθουν να ακούν.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Εντάξει. Το ακούσανε έτσι κι αλλιώς. Αν θέλετε, όμως, να επιστρέψουμε στο θέμα της ημερήσιας διάταξης;

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Ανακλήθηκα στην τάξη, μόνος μου, πριν μου το πείτε.

*(Θόρυβος στην αίθουσα)*

Θα κάνω αυτό που νομίζω καλλίτερο, κυρία συνάδελφε, και κρατείστε τις υποδείξεις για τον εαυτό σας.

Έχουμε τρείς Συμφωνίες. Η πρώτη Συμφωνία αφορά στην Επιτροπή Συντονισμού στο πλαίσιο της Συνόδου των Υπουργών Εθνικής Αμύνης, στην Νοτιοανατολική Ευρώπη. Η δεύτερη αφορά στο Μνημόνιο Κατανόησης ανάμεσα στα Υπουργεία Ελλάδας και Φινλανδίας, για θέματα υλικού. Και η τρίτη τη Διοικητική Διευθέτηση ΥΠΕΘΑ και Μηχανισμού ΑΤΗΕΝΑ.

Σύμφωνοι και με τις τρεις. Προφανώς, η πρώτη Συμφωνία λέμε, agreement. Το Μνημόνιο Κατανόησης μας είναι γνωστό, ως Επιτροπή Εθνικής Άμυνας και Εξωτερικών Υποθέσεων. Έχω μία απορία. Πραγματική απορία. Την Διοικητική Διευθέτηση, τι μεταφράζουμε: Για να καταλάβω. Και την νομική σημασία του όρου.

Έχω καταθέσει στον Υπουργό Εξωτερικών, γιατί εκεί έχω πραγματικά μια ειλικρινή απορία, μία ερώτηση όπου ερωτώ: Σε όλες τις Συμβάσεις που κυρώνουμε, εμείς συμφωνούμε. Και θέλω να θυμίσω στους συναδέλφους της σημερινής Πλειοψηφίας ότι δεν συμφωνούσαν στις περισσότερες. Εμείς συμφωνούμε. Αλλά έχω μία πραγματική απορία και αυτές που έχω υποστηρίξει εδώ εγώ. Και αυτές που υποστηρίζουν τώρα οι Υπουργοί. Τι πρακτική σημασία έχουν; Έχω θέσει το ίδιο ερώτημα στο Υπουργείο Εξωτερικών, για τις Συμφωνίες που έχουμε κυρώσει, κύριε Πρόεδρε, με οποιονδήποτε τίτλο. Συμβάσεις, Συμφωνίες, Μνημόνια. Τι πρακτικό αποτέλεσμα έχουν; Ξέρω ότι οι Πρέσβεις μας τις επιδιώκουν, οι Πρωθυπουργοί ή οι Υπουργοί που ταξιδεύουν, επισκεπτόμενοι επισήμως, τις υπογράφουν. Θέλω να μου δώσει το Υπουργείο Εξωτερικών πρακτική συνέπεια αυτών των απαντήσεων.

Στο ΥΠΕΘΑ δεν είναι έτσι. Πρέπει να έχει. Ας πούμε, τη Σύμβαση που μας είχατε φέρει για την παραλαβή υλικού, δεν θυμάμαι τώρα από ποια χώρα της Ανατολικής Ευρώπης, φαντάζομαι ότι ήρθε αυτό το υλικό. Αλλά, θέλω να κάνω και σε εσάς μια ερώτηση, σε φιλικό επίπεδο και για να καταλάβουμε. Τι πρακτική σημασία μπορούν να έχουν αυτές οι τρεις; Ή εάν, από αυτές που φέρατε εσείς, κύριε Υπουργέ, στην περίοδο της δικής σας θητείας, υπάρχει μία από αυτές που η Βουλή κύρωσε και έχει παράξει, στην πράξη, πρακτικό αποτέλεσμα;

Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ τον κ. Λοβέρδο. Το λόγο έχει ο κ. Δαβάκης.

ΑΘΑΝΑΣΙΟΣ ΔΑΒΑΚΗΣ: Κύριε Πρόεδρε, οι τρεις συμβάσεις, που σήμερα καλούμαστε να κυρώσουμε, πιστεύουμε ότι εξυπηρετούν το εθνικό συμφέρον. Η Συμφωνία μεταξύ του Μηχανισμού ΑΤΗΕΝΑ και του Πολυεθνικού Συντονιστικού Κέντρου Στρατηγικών Θαλάσσιων Μεταφορών (ΠΟΣΚΕΣΘΑΜ) αποτελεί ευκαιρία για την αναβάθμιση της διεθνούς θέσης της χώρας και για τη μεγαλύτερη εμπλοκή της στις διεθνείς εξελίξεις και στη διαμόρφωση των όρων ασφάλειας στην ευρύτερη περιφέρειά της. Η ετοιμότητα των ευρωπαϊκών κρατών στο θέμα των στρατηγικών μεταφορών αποτελεί διαχρονικά ζήτημα, που επηρεάζει τη δυνατότητα ανάπτυξης εξωτερικών επιχειρήσεων της Ευρωπαϊκής Ένωσης.

Το βασικό πρόβλημα που αντιμετωπίζουν οι στρατηγικές μεταφορές των battlegroups δεν είναι η έλλειψη Μέσων, αλλά η ανά πάσα στιγμή διαθεσιμότητα και ετοιμότητά τους. Ένα τέτοιο παράδειγμα χρειάζεται βάσει υπολογισμών του ΝΑΤΟ περί τα 17.000 τετραγωνικά μέτρα χώρου μεταφοράς και 150 κοντέινερ. Δηλαδή, μπορεί να καλυφθεί από δύο Μεταγωγικά, τύπου roll-on/roll-off, ούτως ώστε το πρόβλημα, συνεπώς, δεν είναι ο όγκος του υλικού, αλλά η δυνατότητα άμεσης μίσθωσης των απαραίτητων Μέσων. Ειδικά, εάν ληφθεί υπόψη ότι ιδεατό διάστημα για την ανάπτυξη των ευρωπαϊκών δυνάμεων άμεσης αντίδρασης είναι δέκα με δεκαπέντε μέρες.

Συνεπώς, η συμβολή των υπηρεσιών του ΠΟΣΚΕΣΘΑΜ στην αμεσότητα της ευρωπαϊκής αντίδρασης σε κρίσεις είναι σημαντική, γεγονός που αναβαθμίζει το διαπραγματευτικό βάρος της χώρας εντός της Ευρωπαϊκής Ένωσης. Τις δυνατότητες αυτές του ΠΟΣΚΕΣΘΑΜ τις έχω και στο παρελθόν, ως Υφυπουργός, υπογραμμίσει προς τους συμμάχους της χώρας, γι' αυτό και η κύρωση της συγκεκριμένης Σύμβασης μας χαροποιεί ιδιαιτέρως.

Η Σύμβαση με τη Φινλανδία διευρύνει τον ορίζοντα ευκαιριών για εξωστρέφεια της ελληνικής αμυντικής μας βιομηχανίας, κρατικής και ιδιωτικής. Συγκεκριμένα, η πρόβλεψη του άρθρου 2 παρ.4, για παροχή έγκυρης προειδοποίησης σχετικά με ευκαιρίες συμμετοχής σε διαγωνισμούς προμηθειών, θα συμβάλει στη δυνατότητα διαμόρφωσης ανταγωνιστικών προσφορών από ενδιαφερόμενες ελληνικές εταιρείες. Επίσης, θετική εξέλιξη είναι η πρόβλεψη για ανταλλαγή επιστημονικού και τεχνικού προσωπικού.

Ένα ερώτημα που ανακύπτει, βέβαια, σ’ αυτό το σημείο προς την Κυβέρνηση είναι, εάν η αμυντική μας βιομηχανία θα επιβιώσει της καταστροφικής διαχείρισης από την παρούσα ηγεσία, ώστε να είναι σε θέση να εκμεταλλευτεί οποιαδήποτε ευκαιρία προκύψει στο πλαίσιο αυτής της Συμφωνίας. Διότι, κύριε Υπουργέ, καμία εξωτερική ευκαιρία δεν μπορεί να διασώσει την ελληνική αμυντική βιομηχανία, εάν συνεχιστεί η πορεία, που μέχρι τώρα έχει χαραχθεί. Νομίζω ότι κατά ένα μέρος είστε κοινωνός κι εσείς αυτής της φράσης, που σας λέω.

Παράλληλα, η Συμφωνία μπορεί να συμβάλλει στην εξοικονόμηση πόρων μέσω οικονομιών κλίμακος, που μπορεί να επιτύχει η διακρατική συνεργασία με τη Φινλανδία σε θέματα προμηθειών, συντήρησης, διοικητικής μέριμνας και έρευνας και τεχνολογίας.

Η Σύνοδος Υπουργών Άμυνας Νοτιοανατολικής Ευρώπης αποτελεί μια ομπρέλα υπό την οποία έχουν προχωρήσει αρκετές συνεργασίες. Χαρακτηριστικά παραδείγματα αποτελούν η διασύνδεση των στρατιωτικών νοσοκομείων των μελών, το δίκτυο προσομοιώσεων, οι συνεργασίες μεταξύ των αμυντικών βιομηχανιών των μελών στον τομέα της έρευνας και τεχνολογίας, η ανάπτυξη στρατιωτικών εκπαιδευτικών προγραμμάτων και σύμπραξη στον τομέα της καταπολέμησης της εξάπλωσης όπλων μαζικής καταστροφής και της τρομοκρατίας, καθώς και τον έλεγχο των συνόρων. Παρόμοιες ή και ευρύτερες συνεργασίες μπορούν, φυσικά, ν’ αναπτυχθούν και στο μέλλον. Σε αυτό το πλαίσιο, η κύρωση της Συμφωνίας για τη σύσταση της Επιτροπής Συντονισμού, που θ’ αναπτύσσει και θα διευθύνει τα προγράμματα συνεργασίας, μας βρίσκει απολύτως σύμφωνους.

Κλείνοντας, κύριε Πρόεδρε, θα ήθελα, να στραφώ σ’ ένα ανησυχητικό θέμα, που προέκυψε ενόψει του ισχυρού ενδεχομένου για διευρυμένη σύμπραξη μεταξύ ΝΑΤΟ και Ευρωπαϊκής Ένωσης στην περιοχή της Μεσογείου.

Συγκεκριμένα, κατέστη γνωστό ότι η Τουρκία αρνείται να συμφωνήσει στην ανάπτυξη συνεργασίας μεταξύ του ΝΑΤΟ και της Ευρωπαϊκής Ένωσης στην Μεσόγειο, εάν δεν εξαιρεθεί απ’ αυτήν η Κυπριακή Δημοκρατία. Όπως είναι προφανές – κι αυτό θέλουμε να το υπογραμμίσουμε – καμία επιχείρηση στην οποία εμπλέκεται η Ευρωπαϊκή Ένωση δεν μπορεί και δεν είναι αποδεκτό να εξαιρεί – και μάλιστα, κατ’ απαίτηση τρίτης χώρας – ένα κράτος μέλος αυτής. Η τουρκική αυτή αξίωση πρέπει, προφανώς, ν’ αποσυρθεί ή να παρακαμφθεί χωρίς, φυσικά, η Τουρκία να λάβει, όπως άλλες φορές έχει επιτύχει, κανένα αντάλλαγμα.

Παραδόξως, κύριε Υπουργέ, αναλύσατε διεξοδικά στις δηλώσεις που είχατε κάνει μετά το πέρας της Συνόδου των Βρυξελλών, την επιμονή της Τουρκίας να σταματήσει η συμμαχική επιχείρηση στο Αιγαίο και δεν κάνατε καμία αναφορά στην απαίτησή της να εξαιρεθεί η Κύπρος από την προτεινόμενη σύμπραξη Ευρωπαϊκής Ένωσης - ΝΑΤΟ στη Μεσόγειο.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Δεν υπάρχει τέτοιο πράγμα.

ΑΘΑΝΑΣΙΟΣ ΔΑΒΑΚΗΣ: Δεν υπάρχει. Ωραία, κρατείται. Σε αυτό το πλαίσιο, θα θέλαμε να θέσουμε μια ερώτηση, η απάντηση της οποίας πιστεύουμε ότι επείγει και σας καλούμε για μια άμεση θέση.

Πώς αντιλαμβάνεται η Κυβέρνηση τις τουρκικές αυτές αξιώσεις και σε ποιες ενέργειες έχει προβεί για να τις εξουδετερώσει ή για να παρακαμφθούν, χωρίς φυσικά – όπως προείπα – να λάβει κανένα αντάλλαγμα; Θα χαρώ πολύ στην ομιλία σας να διευκρινισθεί αυτό και να «διασκεδαστεί» ο οποιοσδήποτε φόβος έχουμε. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, τον κ. Δαβάκη. Το λόγο έχει ο κ. Υπουργός.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Κύριε Πρόεδρε, κυρίες και κύριοι συνάδελφοι, θέλω να πω ότι είμαι εδώ στην Επιτροπή Εθνικής Άμυνας και Εξωτερικών Υποθέσεων – κύριε Λοβέρδο σας ευχαριστώ για την αναφορά σας – ως μέλος της Επιτροπής για 23 χρόνια και 7 χρόνια ως διατελέσας Πρόεδρος και Αντιπρόεδρος της Επιτροπής. Θεωρώ ότι η Επιτροπή αυτή είναι η κυριότερη, η πιο σημαντική Επιτροπή του Ελληνικού Κοινοβουλίου και οφείλουμε να είμαστε όλοι εδώ – και οι Υπουργοί – αλλά πιστεύω ότι είναι σημαντικές και οι πρωτοβουλίες αυτής της Επιτροπής για την Κοινοβουλευτική Διπλωματία, διότι τα μέλη της συμμετέχουν στις αποστολές του ΝΑΤΟ, της Ευρωπαϊκής Ένωσης, του ΟΑΣΕ.

Θα ήθελα δε να πω ότι όσον αφορά στο Υπουργείο Άμυνας, είμαι στη διάθεση, κύριε Πρόεδρε, και του Προεδρείου και των συναδέλφων, για να υπάρχει μια στενότερη συνεργασία, διότι πράγματι – οφείλω να πω – ότι όλα αυτά τα χρόνια, δεν υπήρχε ποτέ συντονισμός μεταξύ των Υπουργείων και των συναδέλφων, που συμμετέχουν, ιδίως στις Κοινοβουλευτικές Συνελεύσεις και του ΟΑΣΕ και του ΝΑΤΟ και της Ευρωπαϊκής Ένωσης.

Από την μεριά τη δική μας και όσον αφορά στο θέμα του ΝΑΤΟ, κυρίως, είμαστε ανοιχτοί, ανά πάσα στιγμή, και για δημόσιες συνεδριάσεις, έχω κάνει ήδη πρόσκληση μέσω του Προέδρου και για τα θέματα των εξοπλισμών, αλλά και γενικότερα για ενημέρωση της Επιτροπής Εθνικής Άμυνας και Εξωτερικών Υποθέσεων.

Θέλω να σας πω ότι έχω ήδη ανακαλέσει δύο πρέσβεις στην ενεργό υπηρεσία, τον Πρέσβη, τον κ. Λευτέρη Καραγιάννη – έναν έμπειρο πρέσβη, που έχει χειριστεί ιδιαίτερα ευαίσθητα θέματα και είναι στη διάθεσή σας, ανά πάσα στιγμή, για όλους τους συναδέλφους και ιδίως, στους συμμετέχοντες συναδέλφους σε αποστολές Κοινοβουλευτικών Συνελεύσεων – όπως και τον Πρέσβη, τον κ. Τρύφωνα Παρασκευόπουλο, πρώην Μόνιμο Αντιπρόσωπο της Ελλάδας στο ΝΑΤΟ, με πολύ μεγάλη εμπειρία στο ΝΑΤΟ, που είναι επικεφαλής ενός μεγάλου Διπλωματικού Γραφείου, που έχει ιδρυθεί ακριβώς γι’ αυτό το λόγο. Είναι στη διάθεσή σας, για όλους τους συναδέλφους, και μπορούμε να ορίσουμε, κύριε Πρόεδρε, πάντα πριν από την Κοινοβουλευτική Συνέλευση του ΝΑΤΟ να υπάρχει μια ενημέρωση και από τους Επιτελείς, στο Υπουργείο Εθνικής Άμυνας, για να οργανώνουμε τις αποστολές.

Καταρχήν, να ξεκαθαρίσουμε ορισμένα πράγματα. Δεν υπάρχει αυτό το θέμα, που θέσατε, κύριε Δαβάκη. Ποτέ δεν ειπώθηκε τέτοιο θέμα και δεν μπορεί κανένα τέτοιο θέμα να τεθεί, διότι οι δύο επιχειρήσεις που έχουμε αυτή τη στιγμή στην περιοχή της Μεσογείου, είναι η επιχείρηση «Σοφία» της Ευρωπαϊκής Ένωσης και η «Active Endeavour», η οποία είναι από την μεριά του ΝΑΤΟ. Είναι ξεκάθαρη η θέση της κυρίας Mogherini, ενώπιον του Γενικού Γραμματέα του ΝΑΤΟ – προχθές στην επίσημη συνεδρίαση, αλλά κατά τη διάρκεια του δείπνου – ότι καμία συνεργασία δεν πρόκειται με κανένα τρόπο να επηρεάσει την αυτονομία και την αυτοδιοίκηση του κάθε Οργανισμού. Η Ευρωπαϊκή Ένωση έχει 28 μέλη, 28 μέλη έχει και το ΝΑΤΟ. Οποιαδήποτε συνεργασία, σημαίνει 28 συν 28. Μια εξαίρεση υπήρχε – δεν θέλω να τη θυμίσω – είναι η περίφημη «Αλθαία». Η επιχείρηση «Αλθαία» είναι η μόνη επιχείρηση, που εξαιρείται η Κύπρος. Η αλήθεια είναι ότι όταν επιμέναμε η Κύπρος να μπει σαν παρατηρητής, η Κύπρος δεν έμπαινε από μόνη της, για να λέμε «τα σύκα - σύκα και τη σκάφη - σκάφη». Δεν θα επιτραπεί τέτοιο πράγμα. Οποιαδήποτε συνεργασία υπάρχει, θα διασφαλίζει την αυτονομία των Οργανισμών και βεβαίως, τη συμμετοχή όλων. Η Κύπρος παίζει σημαντικό ρόλο και το αναδείξαμε αυτό στο ΝΑΤΟ, σε σχέση με την δημιουργία ενός ασφαλούς χώρου.

ΑΘΑΝΑΣΙΟΣ ΔΑΒΑΚΗΣ: Δεν έθεσε όρο η Τουρκία;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Δεν έθεσε όρο, θέλω να είμαι σαφής, δεν έθεσε κανέναν όρο. Έκανε μια αναφορά για το Berlin Plus, το οποίο όμως δεν ισχύει, ούτε υπάρχει αυτή τη στιγμή τέτοιο θέμα συζήτησης.

Αντίθετα, η Τουρκία έθεσε θέμα για τη μη συνέχιση της επιχείρησης του ΝΑΤΟ στο Αιγαίο, της SNMG 2, μετά την συνεδρίαση της Βαρσοβίας. Όμως, η πολιτική απόφαση, που ελήφθη, είναι απόφαση άνευ χρονικού περιθωρίου, που σημαίνει ότι για να επιτύχει η Τουρκία να σταματήσει η επιχείρηση του ΝΑΤΟ στο Αιγαίο, θα πρέπει να διασφαλίσει απόλυτη ομοφωνία, για να σταματήσει η επιχείρηση. Πράγμα που δεν συμβαίνει. Να σας πω ότι όλες οι αναφορές ήταν θετικές. Θετικές αναφορές πήραμε που μειώσαμε από τους 5.000 με 8.000 μετανάστες και πρόσφυγες που πέρναγαν από το Αιγαίο, σε 0 έως 25 με κάποιες εξαιρέσεις – 200 είχαμε κάποια στιγμή μέσα στον Ιούνιο, σε ορισμένες περιοχές – και γι' αυτό λέμε ότι εμείς ζητάμε να παραμείνει η δύναμη αυτή στο Αιγαίο, για να σταματήσει η ροή. Είναι επιτυχημένη η επιχείρηση του ΝΑΤΟ.

Και μάλιστα, θέλω να σας πω ότι είχαμε την στήριξη από όλες τις χώρες της Ευρωπαϊκής Ένωσης και μάλιστα, χώρες, οι οποίες δεν είναι ιστορικά φιλικές προς εμάς, από την Ολλανδία, η Ολλανδή Υπουργός μίλησε, ο Πολωνός Υπουργός. Η Αλβανία είπε ότι θα στείλει, είναι στην διάθεσή της να στείλει και εκείνη πλωτό Μέσο. Είναι σημαντικό αυτό. Και όπως επίσης, και οι Ηνωμένες Πολιτείες, ξέρετε ότι ο Υπουργός Άμυνας, ο κ. Κάρτερ, ανακοίνωσε την αποστολή αμερικανικού πλοίου.

Υπάρχει, όμως, και ένα άλλο σημαντικό. Η παρουσία των νατοϊκών πλοίων στο Αιγαίο πέραν του θέματος του μεταναστευτικού, που ουσιαστικά έχει επιλυθεί όσον αφορά στις παράνομες εισόδους με την παρουσία του ΝΑΤΟ εκεί, έχει και μια άλλη σημασία: Ότι καταγράφονται οι συμπεριφορές της Τουρκίας, οι παραβιάσεις, οι παραβάσεις, οι υπερπτήσεις και μάλιστα, έχουμε επεισόδια που προκαλούν η τουρκική ακτοφυλακή απέναντι σε νατοϊκά πλοία. Για πρώτη φορά τα βλέπουν με τα μάτια τους. Όταν επισκεφθήκαμε με την Ολλανδή Υπουργό το Φαρμακονήσι και το Αγαθονήσι πάνω από το Σινούκ, με το οποίο πετούσαμε, έγινε αναχαίτιση και τα είδε με τα ίδια της τα μάτια. Δεν το πίστευε. Αυτό που είναι σημαντικό, λοιπόν, είναι ότι πλέον το κλίμα στο ΝΑΤΟ έχει αλλάξει εντελώς. Ξέρουν και ιδίοις όμμασι βλέπουν, όπως επίσης και από τις αναφορές των επικεφαλής των πλοίων, τι συμβαίνει.

Απαντώ στις ερωτήσεις των συναδέλφων. Κύριε Λυκούδη, έχετε δίκιο. Έχουμε αργήσει πάρα πολύ με τις Συμβάσεις κι εμείς και όλοι οι συνάδελφοι. Ξέρετε, όταν πήγα στο Υπουργείο βρήκα 4.000 ανυπόγραφους φακέλους, 36 συμβάσεις από το 2007 και μετά. Δεν φταίει ο τελευταίος Υπουργός, ο κ. Δένδιας, ο οποίος είχε αναλάβει μόνον για τρεις μήνες. Ήταν ένας σωρός συμβάσεων, οι οποίες δεν ερχόντουσαν προς ψήφιση. Έχουμε φέρει 25, περίπου. Έχουν παραμείνει άλλες 15 συμβάσεις παλιές, οι οποίες θα έρθουν, διότι θεωρώ ότι δεν μπορεί η χώρα να βάζει την υπογραφή της και εν συνεχεία να μην έρχονται προς αποδοχή ή προς απόρριψη στο Ελληνικό Κοινοβούλιο.

Συγκροτήσαμε Επιτροπή Κοινοβουλευτικού Έργου – όπως προεβλέπετο – αλλά δεν είχε συσταθεί και αυτή η Επιτροπή, με επικεφαλείς Αξιωματικούς νομικούς, αλλά και άλλους, είναι στην διάθεσή σας, για να μπορέσουμε να πάρουμε μια ομαλή πορεία πλέον στο θέμα των συμβάσεων. Πράγματι, δεν επιτρέπεται.

Ερωτήθηκα, γιατί στον Τύρναβο να μην υπάρχει Διοικητής Έλληνας. Ο κ. Σμήναρχος με ενημέρωσε πριν από λίγο ότι εκεί που προβλέπεται να έχουμε την έδρα, δεν έχουμε την διοίκηση. Αυτό, δηλαδή, είναι μέσα στα πλαίσια των συμφωνιών. Όταν δίνεται η έδρα σε μια χώρα, τότε δεν έχει την διοίκηση. Το rotation είναι κανονικό, στους διοικητές δεν υπάρχει αδικία ή μέριμνα να αναλάβει κάποιος άλλος.

Όσον αφορά στο θέμα της αμυντικής βιομηχανίας. Κυρίες και κύριοι συνάδελφοι, να σας πω ότι η απόφαση αυτής της Κυβέρνησης και του ίδιου του Πρωθυπουργού, του κ. Τσίπρα, είναι η ενίσχυση της αμυντικής βιομηχανίας. Αυτό φαίνεται ξεκάθαρα. Και όσον αφορά στην ΕΑΒ, έγινε για πρώτη φορά – τουλάχιστον, για όσα χρόνια βρισκόμαστε στην Επιτροπή – Διυπουργική Σύσκεψη. Ήρθαν όλα τα Υπουργεία, το Υπουργείο Εργασίας, το Υπουργείο Οικονομικών, το Υπουργείο Εσωτερικών και επιλύσαμε προβλήματα σε σχέση με το προσωπικό. Τελείωσε το δουλεμπόριο στην ΕΑΒ. Οι εργολάβοι, οι οποίοι προσλάμβαναν εργαζόμενους, τους πλήρωναν 700 ευρώ, ενώ τους χρέωναν στην ΕΑΒ 2000 ευρώ. Γίνονται προσλήψεις στην ΕΑΒ από το ΑΣΕΠ, όπως είχαν παραμείνει στα συρτάρια για περίπου δέκα χρόνια.

Παράλληλα, με συμφωνία όλων των Σωματείων εργαζομένων και όλων των παρατάξεων – διότι αυτό ήταν μια προϋπόθεση – θα γίνουν και προσλήψεις ορισμένου χρόνου και όχι οκτάμηνο, τουλάχιστον διετία, όπου θα δοθούν bonus, για να μπορέσουν αυτοί οι άνθρωποι, οι οποίοι θα εργαστούν εκεί, να μπορούν, εν συνεχεία, ως τεχνίτες και έχοντας και τις πιστοποιήσεις να μπαίνουν στους διαγωνισμούς του ΑΣΕΠ μόνοι τους και να προσλαμβάνονται.

Το ίδιο ισχύει και για τα Ελληνικά Αμυντικά Συστήματα. Θα σας πω ότι ενεργοποιήσαμε, από τα συρτάρια, προσφορές. Χαίρομαι που βλέπω το Γιώργο Βλάχο εδώ, γιατί έχει κάνει μεγάλο αγώνα για το θέμα της Μάνδρας, με την προσφορά τότε της Ινδίας. Μάλιστα, είχαμε βρει ένα χαρτί μαζί και προσπαθούσαμε να βρούμε τι συμβαίνει. Το χαρτί αυτό, όχι απλώς υπήρχε, αλλά το ενεργοποιήσαμε. Αυτή τη στιγμή, το «Άρτεμις» θα παράγεται μαζί με τα Ελληνικά Αμυντικά Συστήματα, στην Ινδία. Έχουμε ενεργοποιήσει όλες τις Συμβάσεις. Υπάρχουν προβλήματα, τα οποία είναι από το παρελθόν, προβλήματα σε σχέση με το ότι έχει μπλοκαριστεί η εταιρεία με φορολογικά και ασφαλιστικά πιστοποιητικά. Ξέρετε ότι πέρασε ένα νομοσχέδιο, το οποίο ίσχυσε μια εβδομάδα, διότι είχαμε μεγάλη αντίρρηση από τους Θεσμούς.

Είναι σημαντικό και εγώ το ζητώ από την Επιτροπή Εθνικής Άμυνας και Εξωτερικών Υποθέσεων και τη συμφωνία όλων των Κομμάτων, επιτέλους, η αμυντική βιομηχανία να περάσει στο Υπουργείο Εθνικής Άμυνας. Δεν μπορεί να είναι μέτοχος το Υπουργείο Οικονομικών με μία μετοχή και να μην έχουν ιδέα τι συμβαίνει στην αμυντική βιομηχανία. Η εθνική αμυντική βιομηχανία αποτελεί ένα τεράστιο αμυντικό μέσο για την πατρίδα μας, είναι εθνικής σημασίας – το αναγνωρίζουμε όλοι – και πιστεύω ότι πρέπει να περάσει η αμυντική βιομηχανία και η ΕΑΒ και τα Ελληνικά Αμυντικά Συστήματα και όλες οι εταιρείες, οι θυγατρικές, υπό τον έλεγχο του Υπουργείου Άμυνας, και βεβαίως, της Επιτροπής Εξοπλιστικών Προγραμμάτων και Συμβάσεων και της Επιτροπής Εθνικής Άμυνας και Εξωτερικών Υποθέσεων. Αποτελεί εθνική υπόθεση.

Εδώ, θέλω να πω ξεκάθαρα, και προς την κυρία Κανέλλη, γιατί το έθεσε το θέμα. Ναι, κυρία Κανέλλη, εμείς έχουμε αποφασίσει πέραν της Εθνικής Αμυντικής Βιομηχανίας να ενισχύουμε και τις άλλες ελληνικές ιδιωτικές αμυντικές βιομηχανίες. Ιδίως, οι εντολές, οι οποίες έχουν δοθεί, πλέον, σε όλους τους ΑΚΑΜ, σε όλες τις χώρες, είναι ότι θα εκπροσωπούν τα συμφέροντα της Ελλάδος, ανεξάρτητα αν είναι ιδιωτικών ή δημοσίων επιχειρήσεων. Το κάνουν όλοι οι Πρέσβεις. Μας πιάνουν όλους, για να εξυπηρετήσουν εταιρείες τους σε όλον τον κόσμο. Θα το κάνουμε κι εμείς.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Αν επιτρέπετε μια διακοπή, προς χάριν της συζήτησης, κι επειδή τα θέματα αυτά είναι και περίπλοκα και δεν μπορούν να εκτοξεύονται έτσι. Με ποιο πλαίσιο θα γίνει αυτή η ενίσχυση; Σε ποιο πλαίσιο; Με τι κανόνες; Με τι διασφάλιση εθνικών συμφερόντων; Με την αφορμή – για να μην κάνω διακοπή και δευτερολογήσω – να σας ρωτήσω, γιατί δεν σας ρώτησα – εφόσον θέλετε να απαντήσετε και σε ερωτήσεις και είστε καλοδιατεθειμένος – επειδή θα έχετε τη Διάσκεψη του ΝΑΤΟ, στις αρχές Ιουλίου, τι θα κάνετε με τη Σούδα; Θα την αναβαθμίσετε; Θα εκπαιδεύεται Λιβυκή Ακτοφυλακή και Ναυτικό στη Σούδα;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Καταρχάς, να σας πω τι κάνουμε. Υπάρχουν ελληνικές βιομηχανίες, ιδιωτικές, οι οποίες αυτήν τη στιγμή έχουν ανοιχθεί σε αγορές, όπως είναι η Αίγυπτος και η Ινδία. Μόνο από τις διόπτρες που έχουν πωληθεί από δύο ελληνικές αμυντικές βιομηχανίες, ανταγωνίστριες, και στη Μέση Ανατολή, στα Εμιράτα, στην Αίγυπτο, αλλά και στην Ινδία, βοηθούν στο να εργάζονται χιλιάδες άνθρωποι εδώ, χιλιάδες Έλληνες εργαζόμενοι, και βεβαίως, αυτές τις αμυντικές επιχειρήσεις, όποιες και αν είναι αυτές, σε όποιον και αν ανήκουν, υποχρεούμαστε να τις ενισχύουμε και θα τις ενισχύουμε, μέσω των μηχανισμών, των οποίων έχουμε.

Τώρα όσον αφορά στο ΝΑΤΟ και με ρωτήσατε για το θέμα της εκπαίδευσης…

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Αυτό, όμως, δε σημαίνει πλαίσιο. Μου απαντήσατε χιλιάδες. Ποιο είναι το πλαίσιο, που θα συνεργαστείτε;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Το πλαίσιο είναι ότι όταν ζητάνε τη συνδρομή του ΑΚΑΜ στην Ινδία, για να μπορέσουν να ενισχύσουν την παρουσία της ελληνικής εταιρείας στις προμήθειες του Υπουργείου Άμυνας στην Ινδία, ο Έλληνας Επικεφαλής, μαζί με τον Πρέσβη μας, θα ενισχύουν την ελληνική εταιρεία, για να πάρει τη δουλειά.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Και θα βγάζουμε λεφτά, εδώ, εμείς. Θα βγάζει λεφτά ο ελληνικός λαός.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Ο ελληνικός λαός θα εργάζεται σε αυτές τις επιχειρήσεις, κυρία Κανέλλη. Θα εργάζεται και το ίδιο θα κάνουν και για τις δημόσιες επιχειρήσεις, πρώτα για τις δημόσιες, αλλά θα το κάνουν και για εκεί, που υπάρχουν Έλληνες εργαζόμενοι.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Υπουργέ, έχει παρέλθει ο χρόνος και πιθανόν να κανονίσουμε να κάνετε μια επίσημη ενημέρωση, σύντομα.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Ευχαρίστως. Δεν υπάρχει θέμα του ΝΑΤΟ για εκπαίδευση της Λιβυκής Ακτοφυλακής, υπάρχει θέμα της Ευρωπαϊκής Ένωσης. Ναι, θα τους εκπαιδεύσουμε. Διατιθέμεθα, το Πολεμικό Ναυτικό, να εκπαιδεύσουμε τη Λιβυκή Ακτοφυλακή, είτε με μεταφερόμενες ομάδες είτε τους καλούμε στη Σούδα, για να τους εκπαιδεύσουμε στο Κέντρο Εκπαίδευσης.

Εδώ θέλω να σας πω, ότι οι περισσότεροι Αξιωματικοί……

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Με την Βεγγάζη μιλάτε ή με την Τρίπολη;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Με την επίσημη Κυβέρνηση μιλάμε, κυρία Κανέλλη. Δεν μιλάμε με ομάδες ανταρτών. Μιλάμε με την επίσημη Κυβέρνηση της Λιβύης. Είπαμε δε, ότι με πολύ μεγάλη χαρά να βάλουμε και συνδέσμους Αξιωματικούς του Λιβυκού Στρατού, οι οποίοι έχουν τελειώσει ελληνικές στρατιωτικές σχολές.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Στη Σούδα αυτό…

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Τώρα, όσον αφορά στους εφοπλιστές που λέτε για τα πλοία, τα οποία θα μεταφέρουν διάφορα υλικά, θα κερδίζουν οι εφοπλιστές. Θέλω, όμως, να σας πω ότι τα πλοία υπό ελληνική σημαία, στη σύνθεσή τους έχουν υποχρεωτικά έλληνες Αξιωματικούς γέφυρας και μηχανής και έλληνες ναυτεργάτες.

Όλα δε τα πλοία, τα οποία εδόθησαν για μεταφορά τέτοιου υλικού έχουν στο σύνολό τους – ομιλώ για τα πλοία της ακτοπλοΐας – έλληνες ναυτεργάτες και έλληνες Αξιωματικούς γέφυρας και μηχανής. Μπορεί, βέβαια, να κερδίζουν οι εφοπλιστές από τη μεταφορά, αλλά αντί να τα παίρνουν άλλες χώρες, τα παίρνουν ελληνικής σημαίας πλοία.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Φορολογούνται εδώ τόσο πολύ, που ασφυκτιούν και τους κάνετε οικονομία.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Κυρία Κανέλλη, και το ΝΑΤΟ ενισχύεται και οι έλληνες ναυτεργάτες δουλεύουν και θα τους ενισχύουμε και τέτοιες συμφωνίες είναι προς όφελος των ελλήνων ναυτεργατών.

ΑΘΑΝΑΣΙΟΣ ΔΑΒΑΚΗΣ: Κύριε Υπουργέ, θα συναντηθείτε με τον Ινδό Υπουργό Άμυνας;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Κύριε Δαβάκη, έχω συναντηθεί μαζί του τρεις φορές και θα έρθει και στην Ελλάδα. Θα σας καλέσω να τον δείτε κι εσείς. Τις επόμενες μέρες θα έρθει και ο Λιβανέζος ομόλογός μου.

ΑΘΑΝΑΣΙΟΣ ΔΑΒΑΚΗΣ: Για τα καλάζνικοφ θα έρθει;

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Τα καλάζνικοφ δεν έχουν σχέση με την Ινδία, κύριε Δαβάκη. Τα καλάζνικοφ είναι από τη Ρωσία.

ΑΘΑΝΑΣΙΟΣ ΔΑΒΑΚΗΣ: Παράγονται οι τύποι 47 και 56 των καλάζνικοφ.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Τι δουλειά έχει η Ινδία με τα καλάζνικοφ; Κύριε Δαβάκη, τα έχετε λίγο κομφούζιο στο μυαλό σας…

ΑΘΑΝΑΣΙΟΣ ΔΑΒΑΚΗΣ: Κάθε άλλο, κύριε Υπουργέ. Ενημερωθείτε. Στην Ινδία παράγονται το 47 και το 56.

ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ (Υπουργός Εθνικής Άμυνας): Σχετικά με το θέμα της πρώην Γιουγκοσλαβικής Δημοκρατίας της Μακεδονίας σε σχέση με τη Συμφωνία, ισχύει η ελληνική θέση, όπως διατυπώθηκε στο Βουκουρέστι, από τον Κώστα Καραμανλή, ότι αν δεν υπάρχει λύση και υποχώρηση των αλυτρωτικών θέσεων που παίρνουν σήμερα τα Σκόπια και επιμένουν στη χρήση του όρου «Μακεδονία», δεν πρόκειται η Ελλάδα να συναινέσει με κανέναν τρόπο στην είσοδο στο ΝΑΤΟ. Είναι ξεκάθαρο. Αυτή είναι η εθνική θέση και αυτή συνεχίζουμε να υπηρετούμε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Επομένως, μετά τη συζήτηση, τα σχέδια νόμων του Υπουργείου Εθνικής Άμυνας:

**Α.** «Κύρωση της Συμφωνίας για την Επιτροπή Συντονισμού στο πλαίσιο της Συνόδου Υπουργών Άμυνας της Νοτιοανατολικής Ευρώπης (SEDM)», **Β.** «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Δημοκρατίας της Φινλανδίας σχετικά με Συνεργασία στον τομέα του Αμυντικού Υλικού» και **Γ.** «Κύρωση της Διοικητικής Διευθέτησης μεταξύ του Υπουργείου Εθνικής Άμυνας της Ελληνικής Δημοκρατίας και του Μηχανισμού ATHENA όσον αφορά στις Υπηρεσίες Μετακινήσεων και Μεταφορών, οι οποίες παρέχονται από το Πολυεθνικό Συντονιστικό Κέντρο Ερευνητικών Θαλάσσιων Μεταφορών (ΠΟΣΚΕΣΘΑΜ)» γίνονται δεκτά επί της αρχής, κατ΄ άρθρον και στο σύνολό τους, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Μαρία Θελερίτη, Κωνσταντίνος Δουζίνας, Γεωργία Γεννιά, Αννέτα Καββαδία, Νίνα Κασιμάτη, Παναγιώτα Κοζομπόλη, Μουσταφά Μουσταφά, Μάκης Μπαλαούρας, Συμεών Μπαλλής, Δημήτρης Ρίζος, Κώστας Σπαρτινός, Ελένη Σταματάκη, Αφροδίτη Σταμπουλή, Ολυμπία Τελιγιορίδου, Μαρία Τριανταφύλλου, Βασίλης Τσίρκας, Σοφία Βούλτεψη, Αθανάσιος Δαβάκης, Αθανάσιος Καββαδάς, Γεώργιος Βλάχος, Κωνσταντίνος Τασούλας, Νικόλαος Κούζηλος, Αθανάσιος Θεοχαρόπουλος, Οδυσσέας Κωνσταντινόπουλος, Ανδρέας Λοβέρδος, Λιάνα Κανέλλη, Σπυρίδων Λυκούδης, Κωνσταντίνος Κατσίκης, Μάριος Γεωργιάδης και Ιωάννης Σαρίδης.

Τέλος, και περί ώρα 11.40 λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**